url: =Tahan (Taang Heam) Khua Thu « Nikonghong\nHome » Sizang » Tahan (Taang Heam) Khua Thu\n2010 kum ciang Kumpi te in Tahan khua sia khen li in hong khen hi. (1) Tahan (2) Taungphila (3) Taungzalat (4) Sanmyo ci bang khenli in kiukna a ol zaw tu in hong vaihawm hi. Nidang hun in tua khen li teng sia Tahan khua kici hi.\nTahan (Taang Heam) khua thu ii at ciang (a) Mikang te hong khanto ma hun teng (b) Mikangte hong uk hun sung (c) Japan te hong khanto sung (d) Mikang te ii Kawlngam independence hong piak zawk hun ci bang in ih khen thei tu kisam hi.\nKawl ngam pan Khamtung ngam Zaangpitam ah ih taitona tangthu tam mama kiza ngei zo hi. Zaangpitam (Sizang ngam) sia Kawlpi ngam leitamna taw kinai mama ahiman ih Sizang ngam le Kawlzaangtam ih kipena hong tambel paih hi. Khamtung pan in, ih pu ih pi te tuhun in RTC paam (Bo Mang Za Cin te inn suk teng ah na teang hi. Tua nai ah Seaktang nawng akici khat om a, khal hun sung in ngamsate veu ta hi. Tua (Seaktang nawng) sia Kawl te in (ေရွာက္ခ်ဳိကြင္း) ci hi. Tu hun in Bodiman kicina mun hi.\n(Heaktu:- Bodiman kicina sia Chin Hill Battalion hun in Kawlkha te Bodiman kici pa khat in lawi khawina mun in zangh ahiman tua mun sia Bodiman kici paih hi)\nTua Seaktang nawng le Htauk-kyiant nawng kici nawngpui khat ma Nat-chaung sang ma ah om hituak hi. Khal hun ciang tua nawng pui te 2 kilaklaw a teang sataang (Kawl te in satang ci thei ngawl ahiman San-tar ( စံသာ) na ci paih hi.) Ngamsate Sai, Sahang, Zaangsial, Vompui, Ngalhhon ci bang teng in a khua kantan tawntung ahiman lau huai sa hi. Tasia ciang hi Sataang pan (Taang Heam) ah kikhin katawng ci-in tu hun Tahan ih cina mun ah ih pu ih pa te na kikhinto hi tuak hi. A khua ngei ciang Tang pan ki heam a ci na pan Tahan kici paih hi ci-in tangthu kante in son hi.\nTua hun pan Tahan ah a teangtan le om a, Khamtung pan ataisuk thathua zong om hi le kilawm hi. Tu hun in Wesley Zato paam teng khawng hi tuak hi. Tuak mun pan cidam thei ngawl a thi a tam mama ciang, teang suak ngam ngawl in Khamtung zuanto kik hi tuak hi. Khuasak khua Bonuai pu, Pu Pau Khup (65-20) in anuai abang in la phua hi.\n(a) Tam dimdem zaang ngam lei awng nge, dim von zalna awng nge.\n(b) Ciin le von zalna awng nge, ka phaimit suan ngam bong nge.\nThingunau thum khua a teang Pa Thang Khua Cin pute bang Tahan pan Khamtung zuan nawn ngawl in, Pu Thuam Kam (Khuasak) te pawl ii Thingunau thum (Siyin Ywa) a saat ciang taito in teangtan paih hi.\n1931 Thingunau thum khua saat teng:- Khuasak pan, Pu Thuam Kam lampui in, Pu Kham Suang, Pu Suangh Vung, Limkhai pan, Pu Kham On, Pu On Vum, Pu Kham Dong, Pu Kham Ngin, Thuklai pan, Pu Thuam Ngin, Buanman pan Pu Kham On teng in Thingunau thum khua na saat hi.\nMikang te hong khanto ma Kawlpi ngam tengah Sizang mi te om dan (Luheak dan)\nCaptain K A Khup Za Thang ii Zo suan khangsimna laibu laimai (91) na ah Do Kam Taang Heam khuasat pa hi a, atapa Kip Suang hun in Taang Heam khua bo kik hi na ci hi. Ngengu khang Lim Tuang suan Khan Sing tuu Kawl Ak bawng ci-in (91-16) Do Kam Tuulpi pa ci in kiat hi. Thavak khua abo zawk ciang Tuizaang khua ah tai hi. Tuak pan Noaikai khua ah tai leleau hi. Tuak pan Taang Heam khua (စံသာ) ah Do Kam te na theng hi. Taang Heam khua a bo kik ciang pawl khat Tuizaang a taito hi. Tua a tenna mun ah tu dongma in Man Pau suangphu ci-in om lai ci hi. Pawl khat te Sizang ma zuan kik a, pawl khat te dopma awi zaw katawng a ci hu in tu dong ma in Do Awi te kici hi ci hi. (Pu Thuam Lam te sung hi) Tang lai in Kawlpi ngam pan Sizang ngam Zangpitam- tuak pan Ciimnuai khua ah kitai cite zawk ciang apiang thu vive hi le kilawm hi.\nMikang te hong khanto zawk ciang Lumbang ukpipa in Lumbang khua ama uk mi te Tapidaw (Christian) a sua hu in a ngam pan hawl keak hi. A hawl keak ciang tu laitak Tahan khua paam Taungphila ah tai in, tu dong ma teang lai a khangto va ial hi.\nNanuai ateang te zong Kam Hau ukpi pa in Tapidaw a sua hu in a ngam pan nahnuai ah hawl keak hi. A hawl keak teng tu dongma in asuan apaal teng tawh Nahnuai khua ma ah teang lai hi. Falam uk sung a om te Tapidaw Christian a sua ciang Falam ukpi pa in hawl keak a, Angteang ah tai in tu dongma khangto in teang lai hi.\nIndependent nga zawk ciang\nIndependent nga zawkciang nuntakna a ol zaw Kawlzang tam ah kitai a, ih Sizang ngam a teang teng sang zong in kitam zaw zo hi. Kawl zang tam ih pu ih pa te a kho ngawl tawntung sia kipawlna lam sang (စည္းရံုးေရး) thiam ngawl hang hi tuakbel ahi ciang tu hun Sizang mi Kawlzangtam a teang te koi bang kilom tang thei in ngual bang in khangto thei tu ziam ci sia ngaisut tek tu kisam hi.\nCiimnuai khua le Pu Thuantak thu\nOctober 17, 1981 ni Tahan Maj. Khai Khaw Hau innah ngeina le taangthu kep cing natu Sizang pasal teng kikhopna sungah Pu Thang Suak thusonna pan, Ciim nuai khua ih ci sia Ciimmual nuai suk tengah kiteang hi. Khang tam ma, khua ngei hial ma kiteang tek hi. (Zo) Sizang Ciimnuai khua Pu Thuantak lampuina teng peuma Sizang mi kici hi. Pu Thuantak sia pil mama si, tangzang mama si ci hi. Kanpeak bang a kan ciang alu tungah a vaphual tha tot sia tan sang in a sang zaw kan zo ci hi. Tua laitak Sizang kiukna Upadi (ဥပေဒ) sia zong Pu Thuantak vawt ma hi a, ama hun sung zong kizangh zo ci hi. Ama sia ngaal vai, sa vai, na theampo vaihawm in a pilvang mama khat hi. Ciimnuai pan a piang teng in Pu Thuantak sia Sizang mang na ci hi. Khamtung ngam buppi Khau te mang sia mang ma sabel ci-in na ciam te hi. Pu Thuantak sia Khau te mang zong na ci hi. Mikang te khanto ma, mang (9) bang na piang na om zo hi. Tedim ngam bup Sizang mang kihel ngawl in thu kikhensat ngawl hi.\nSizang te kiukna sia sa tawh kibena hi. Ih khang (14) na hun ciang mikang te hong thengto hi. Pu Ngengu in a pa min Thuantak la in Khuasak khua taw Thuantak khua sat hi. Ciimnuai a ten lai in Situi zang ah teang ahiman, Sihzang te kici zo hi. Mangkang te in Tedim ngam ah, Sizang, Sukte, Kamhau ci-in thum in khen hi. Noma ngam tek bek ah thu khen thei tu nu hi ci hi. Sa taw kibe sia Sutpom hi a, Sila hi ngawl hi. Mikang te khanto ciang kisutna tu thu om sak hi. Sizang te in To kisut sang be kipawlna ma dei zaw hi. Ahihang hong uk mikang te thu ahiman in nial ngam ngawl hi. To kisutna sia Sizang mi te khua ngai mama hi. Be khat ma in kiit in om nuam zaw hi. Mikang kumpi thu a lel man hi bek hi. Pu Khan Thuam in Limkhai liangnuai te tungah Sutpom hi. To kisutna hang in kiitna bo zaw ci-in khuangai tek zaw hi.\nTahan Sizang Tuiphum Pawlpi Khua ngaisutna\nTSBC ii Topa Pathian ih pokna tam mama sung pan khat sia, Nidang lai ih pu ih pa te in Kawlpi ngam ah kuansuk in akhui alawi nguksak, mihing a zawthawkna mun te-ah a mi man in ciapui in (sila) ci-in keam papai hi. Pathian thu taw kisi mama ngawl in ngamta hi. Sizang ngam sia Kawlpi ngam taw kinaibelna mun a hi bangma nasiatak a kuansuk a simsuk tawntung sia Sizang te ma tambel pai hi. Tabang in ih pu te khialna te Pathian in hong thukkik ngawl in Pu Pau Suan le Pu Thuam Hang in Topa Jesu ngumpa le honpa in a saanphit theina tungtawn in Tahan khua ah Sizang Tuiphum Pawlpi ama chisan tawh hong phutsak thei hi. Tabang tangthu te ih ngaisut ciang TSBC sia ama chisan taw hong phusak in, ih upna tungtawn mawmainate hong pia zo a, tuni ciang dong hong kalsuan puinate lungdam in nisim thungen in Pathian min ih pok tawntung hi.\nPu Son Langh (Vangte) le Tahan khua tangthu\nPu Son Langh sia Tahan khua a teang masa pawl hi. Mikang te hong uk sung- Japan te hong uk sung khua lampui tawntung khat hi. Tua hun in Sahang (tuukpi lutua) ih cite hang mama ahiman Pu Son Langh in thaang taw siain mat nei a, thau tawh kaa-lup nei hi. Khua mi te sahang pe lup in a thi a tam hun hitana- khuami te lungdam tek mama hi. Kawl ngam ta-pung tatuam (ေရာင္စံုသူပုန္) insurgent tam mama hun 1949-50 hun in Kawlpi ngam bup zong Kumpi om ngawl bang phial in kinungta hi. Tasia hun in Pu Son Langh lampui in (ျပည္သူ႔စစ္) na vawt hi. Ta-pung (သူပုန္) Insurgent te in thawmvau tawntung ahihang Pu Son Langh te pawl lau ngawl hi. Tua hun ta-pung (သူပုန္) te kiitaak tu in Voklaak U Thawng Ngin in Mine lawn in- thau a-nging thei theampo nging sak ahiman ta-pung (သူပုန္) te in sim ngam ngawl ci hi. Tua lai Nat-chaung khawng pan kawl haute Tahan babek hong zuan hi. Tu laitak Tahan kawl hau teang teng bang a tamzaw Pu Son Langh hong bealteng vive hi.\nHeaktu: 2011 Tahan Siyin Baptist Church Tin Jubilee magazine sungpan a kila hi. Magazine committee ii at hi.\nTaingen Laisin Saanginn Thu\nA Visit To Mualnuam\nIsrael Ngam Thu Pawlkhat\nTags: Kalewa, Sahang, Siyin Ywa, Tahan, Tedim\nBy thawngno in Sizang, Thutatuam on August 7, 2013 .\n← Khangkizom Khantona\tLampuidan & Nasep Ngealzia →


timestamp: atn

url: =Min Gelhzia ~ Rev. Gin Khan Nang :: ZOMI DAILY\nposted on 13 January 2016 at 11:11 pm UTC+9:30 Lomkholna: Article, Ginkhannang\nMin gelhzia tawh kisai khangno a buai om thei hi. Tan 10 exam cianga I gelhzia pen kikhel thei nawn lo a, I kheel nop leh Court ah phalna lak kul hi. Min phuahzia leh a gelhzia pen kibang kim lo hi. A tangpi thu-in nam nihin kikhen theih hi.\nKhatna-ah numei leh pasal min: Leitungah numei leh pasal min ciamtehna a nei kei theihna ciangah gam nih om hi. Khat pen Italy gamte in numei leh pasal min ciamtehna nei a, Mizo in zong nei hi. Italiante in pasal min tawpna-ah “I” koih a, numei min tawpah “a’ koihin, Mizo in pasal min tawpna-ah “a’ koihin numei min tawpna-ah I” koihin kileh bulh lian hi. Gentehna-in Italianah “Daniala” pen numei min hi a, “Daniali” pen pasal min hi.\nSonia Gandhi zong “Sonia” numei min ahih manin “Soni-a” kici a, pasal hi leh “Soni-i” kici ding hi. Mizo min gelhdan tawh kilehbulh lian hi. Zomite in numei leh pasal min ciamtehna nei tuan lo hi hang, I min panin kithei lel hi. Nam dangte in zong tua danin ciamtehna nei lo tam zaw uh hi.\nA nihna-ah min gelh zom leh gelh zom loh: Kei theihna ciangah mingelhzom pen Mizote sim loh nam dang gelhzom ka thei kei hi. Meitei, Naga, Assamese, Hindu, Bengali, leh Nepali-te in zong min gelh zom lo hi. Zomite in Mongolia minam I hih mah bangin China,Korea, Japan, Thaite gelh dan tawh kibangin I gelh hi. Gentehna-in ka min pen Ginkhannang ci-in ka neu lai-in ka gelh a, min gelhzia ka theih ciangin Gin Khan Nang ci-in ka gelh hi. America-ah min gelh ciangin First, Middle Last ci-in kigelh zel a, tua dana gelh ciangin kilem mahmah hi. Min gelh zomte in tua bangin gelh dan ding nei lo uh a, buai uh hi.\nGentehna-in Lalchungnunga cih pen First, Middle, Last a om theihna dingin Lal Chung Nunga ci in khen kik veve uh hi. Americate in family name pen a tawpna-ah koih zaw uh ahih manin min bul tawh kisam uh hi. Zomite pen min tap nei-in I min tapte pen family name suak ahih manin min tawpna tawh kisam zaw hi hang. Tua ahih manin kei zong “Nang” ci-in hong thei ta uh hi. Tua pen given name ci uh hi. Amau cihdan hi leh Gin hong kici dinga tua pen kei min tak hi lo hi. Innkuan, khanggui nopna hi. Zomite in min pen kigelh zom lo hi.\nTua banah Zomite in min I phuak ciangin nu leh pa in deih mahmahin hong phuah ahih manin mawk laih ding hi lo hi. Kei zong High School ka kah lai-in “Robert” hoih ka sa a, ka minah koih ding ka ngaihsun hi. A nung ciangin “Robert” min ka neih hangin Mikang suak thei tuan lo ka hih ciangin nu leh pa hong phuah mah manpha hi ci- in ka zang kei hi. Pawl khatte in Vom a mat cianga a tate “Vomkapa” ci pah, Sai a mat cianga “Saikapa” a ci pah minamte hi loin khanggui kizopna ding, beh leh phung kizopna dinga min tam nei a min phuak ngiatte hi hang.\nTua pen nam dangte a nei tam lo hi. Hih pen I ngeina (culture) hoih mahmah khat hi a, kepcing ding kisam hi. Gentehna-in tukum Tan 10 zote lakah Thawng Lam Thang pen Pu Thang Khaw Thawng tupa hi ding hi cih ka theithei pah hi. Tua ahih manin nu leh pa in deih taka a phuahsa min na sim mawh leh nu leh pa sim mawh na hi dinga, nu leh pa na sim mawh leh minam a hong bawl Pasian a sim mawh na suak ding hi.\nZomi hi gegu napi-a Zomi min I puak loh ciangin Mizogam pualam i tunteh zum huai mahmah hi. Hong it dingte in hong it thei lo a, lawmta suak ding lawmta kisuak thei lo hi. Min leh pau pen minam ciamtehna hoih pen khat hi a, lim takin I kepcing ding deih huai hi.\nPrevious: Zawhngeu ngawng ah long awksak ni ~ Zam Sian Sum\nNext: Eitetawh Pasian omkhawm ~ Thang Siangh


url: =Queen Elizabeth I: (1533 – 1601) :: ZOMI DAILY\nposted on 1 December 2018 at 12:05 pm Lomkholna: History, News, Siamsin\nHih Queen Elizabeth pen 7th September 1533 kum in England gam ah suak hi. Kumpi nam pan a piang a hihhangin kum 2 a phak in kumpi huangsung pan in ki hawlkhia hi. Banghanghiam cihleh a nu Anne Boleyn pen gamvaitawh sihdan kipia hi.\nSangkahna ah lai siam mahmah aa kimawl zongh siam hi. Thugensiam pilna zongh sin aa a thugen siamna pen gammakai a suahciangin hong kilangh khia mahmah hi.\nKumpi Henry VII a sih ciangin a tapa khat bek a hi Edward in kumpi zaa hong ngah to hi. Edward in kumpi hong sepciangin a zi Lady Jane Grey zongh kumpi nu hipah hi. Ahizongin tua kumpi nu pen Mary I in thatlum sim a hihmain ni 9 sungbek kumpi nu a sem suak hi.\nTuaciangin Mary in kumpi nu hongsem hi. Mary kumpi nu a hihsung kum khat sung tangding Elizabeth thongsungah ki koih hi. Banghanghiamcihleh Catholic biakna a zuilo te thapia sim hi ci in ki um mawh hi. 1558 kum in Mary hong si leuleu ahihmanin Elizabeth in kumpi nu hong sem to hi.\nQueen Mary pen Elizabeth ii sanggamnu a hihi. A sanggamnu a sihkhit ciangin Elizabeth in kumpi nu semding hong kipan pah hi. Mary in Catholic upna England gam ah a kipnading a hanciam dingin Elizabeth deihsak hi. Ahizongin Elizabeth in Catholic a bei nadingin hanciam zawsop hi.\nQueen Mary pen England gam sungah sisan luanna a piangsak hi ci in kiciamteh hi. Banghanghiamcehleh Catholic thu upna a zuilo Protestant 300 val sihdan pia hi. A gam sungah biakna vai in kilemlohna nakpitak in khangsak hi. Tua buaina khempeuh Elizabeth in a luahsuk hiaa gamsungah daihna a om nadingin hanciamin nasem hi.\nKumpi sem ding hong kipat limlim in a thatnuam gammakai hitaleh mithupi hitaleh tampi om hi. Ahizongin kua mah in thatlum zolo hi. Elizabeth in thudotpi leh mimuan nei sim aa tuate in a sihnading a kivaihawm thute thei pahpah uh hi.\nA hunlap in kidal man zel uh a hihmanin sihna dingpan in suakta kiaukiau hi.\nA gentheihzel leh a deih mahamh kammal khat om aa tuapen ‘I see but say nothing’, ‘ka mittawh ka mu aa a hizongin ka genkhia kei hi’ cih a hihi.\nA sawtlo in Catholic sungpan mipawlkhat in Elizabeth that dinghi cih thu hong kiza hi. Tua thutawh kizom in Catholic ngeina a zuilo mi khempeuh ki man hiau hi. Tua ciangin Spain kumpi Phillip II in England gam ah Catholic ngeina puak kik dingin hong hanciam hi. Hanciambek hilo in gal kido ding khensataa September 1588 kum in England sim dingin hong kuan hi.\nTuaciangin Queen Elizabeth ii makaihsiamna leh a hatna, a pilna te hong kilangh khia hi. Queen Elizabeth a mah tektek galdo dingin galphual ah hong pai hi. Tua mun Tilbury ah a thugenna pen minthang hi.\n‘Ka pualam pumpi pen a thahatlo numei khat ka hihlam ka ki thei hi. A hizongin ka sungah kumpi pa lungtang om bek hilo in England kumpi pa taktak ka sungah om hi’ ci in gen hi. Zoplai ding… Siamsin Library\nPrevious: Mipilte dem sawm dah in ~ Pau Khat Suan\nNext: Christmas letsong mawza kop khat ~ Peter Suumpi


url: =Johan 4 | Siantongluan\nJesuh in Johan sangin mi tam ngahzaw-in a tuiphumna thu Farisi mite in a za uh hi.\n(A taktakin Jesuh mahmah in tui phumloin a nungzuite bek in a phum ahi hi.)\nJesuh in tua thu a phawk ciangin Judea gam panin paikhia-in Galilee gamah a paikik hi.\nTua a paina-ah Samaria gam a nawkding kisam hi.\nTua bangin a nawk ciangin Samaria gamsungah Saikhar a kici khua khat a tung hi. Tua khua gei-ah Jakob in a tapa Josef a piak lo khat om hi.\nTua lo sungah tuikhuk khat om a, a khualzinna-in Jesuh gim ahih manin a tuikhuk gei-ah a tu hi. Tua hun pen sunkim laitak ahi hi.\nTua laitakin Samaria numei khat tuitawi dingin tuikhukah a hong pai hi. Jesuh in tua numei kiangah, "Na tui hong dawnsak in," a ci hi.\nTua laitakin khuasungah an lei dingin Jesuh nungzuite paikhia khin uh hi.\nJew mite in buah tang uh a, Samaria mite na zatte zanglo uh ahih manin, Samaria numei in Jesuh kiangah, "Bang hangin nang Jew mi in kei Samaria numei kiangah tui hong ngen na hi hiam?" a ci hi.\nJesuh in, "Pasian hong piaktheih dingte leh tuidawn ding hong ngenpa theitel hi lecin, ama kiang pan tui a ngen ding na hizaw a, amah in nuntakna tui nang hong pia ding hi," a ci hi.\nTua ciangin numei in, "Sia aw, tuikhuk thuk mahmah a, ahi zongin tui khaina ding bangmah na nei kei hi. Koi panin tua nuntakna tui ngah thei ding na hi hiam?\nTua thamloin, i pupi Jakob sangin lianzaw ding na hi hiam? Amah-a kipan a tate leh a ganhingte in a nek hih tui sangin a limcizaw koi-ah ngah ding na hi hiam?" a cih ciangin\nJesuh in, "Hih tui a dawn khempeuh dangtak kik ding uh a,\nahi zongin keima piakding tui a dawn khempeuh dangtak kik nawnlo ding uh hi. Tua ka piak tui a dawnte sungah nuntakna tuinak piang ding a, a nungtasak paisuak ding hi," a ci hi.\nTua ciangin numei in, "Sia aw, tua bang ahih leh ka dang a tak nawnlohna ding leh hih lai-ah tuitawi-in ka pai nawnlohna dingin kei zong tua tui hong pia in," a ci hi.\nTua ciangin Jesuh in, "Va ciahin na pasal va sam in la, hih lai-ah hong paikik un," a ci hi.\nNumei in, "Pasal ka nei kei hi," a cih ciangin Jesuh in, " Pasal ka nei kei hi, na cih pen man mahmah hi.\nPasal nga na nei khin ngei a, tu-a na ompih zong na pasal hilo hi. Tua ahih manin na thugen man mahmah hi," a ci hi.\nTua ciangin numei in, "Sia aw, nang pen kamsang khat na hihna thu ka hong thei hi.\nKo Samaria mite pupite in hih lai mualtungah Pasian bia uh a, ahi zongin no Jew mite in Pasian biakna mun pen Jerusalem khua ahi hi, na ci uh hi," a cih ciangin\nJesuh in, "Lawm aw, hih ka thugen ding hong um in: Mite in hih mualtung hita leh Jerusalem hita lehah Pa Pasian a biak nawnloh hun hong tung ding hi.\nNo Samaria mite in na theih taktak lohpi uh na bia uh a, ahi zongin ko Jew mite tung tawnin hotkhiatna thu hong pai ahih manin kote in ka theih uh a bia ka hi uh hi.\nAhi zongin Pasian a bia taktakte in Pasian Kha lamlahna leh thuman tak tawh a biak hun hong tung ding a, tu-in zong a hong tung khinta ahi hi. Pa Pasian in tu-a bangin amah i biak ding a hong deih ahi hi.\nPasian pen Kha ahi hi; amah a biate in tua Kha lamlahna leh thuman taktak tawh a bia ding uh hi," a ci hi.\nTua ciangin numei in, "Khrih a kici Messiah hong paina ding thu ka thei hi. Amah hong pai ciangin thu khempeuh hong gen ding hi," a cih ciangin\nJesuh in, "Tu-a nang tawh a kiho keimah pen tua na genpa ka hi hi," a ci hi.\nTua laitakin Jesuh nungzuite hong tung uh a, ahi zongin kuamah in, "Numei aw, bang deih na hi hiam?" cihna ahi a, "Bang hangin tua numei tawh kiho na hi hiam?" cihna ahi zongin dong ngamlo uh hi.\nTua ciangin numei in a tuibeel nusia-in khuasungah ciah a, a khuapih mite kiangah,\n"Hong pai un. Ka gamtatnasa a hong theipa va en ni. Amah Khrih hi khading hi," a va ci hi.\nTua ahih manin a khuapihte zong Jesuh kiangah a va pai uh hi.\nMite a hong tunma hunsung tengin a nungzuite in, "Sia aw, an ne in," ci-in a kun uh hi.\nAhi zongin Jesuh in, "Note in na theihloh uh nek ding an ka nei hi," a na ci hi.\nTua ahih manin a nungzuite khatlekhat kiho-in, "Mi khatpeuh in an na puak khin hi ding ahi hiam?" a kici uh hi.\nTua ciangin Jesuh in, "Keimah hong sawlpa deihna bangin na semin, sepdingin hong piak nasep zawhna pen ka nuntakna an ahi hi.\nNote in na paunak uhah, Khai tuh khit kha li ciangin anlak hun hi, na ci uh hi. Tu-in note khuadakin lote en un. An khempeuh min khinta a, lakding bek in sam hi.\nKhaituhpa leh anlapa a lungdam khawm theihna dingin anlapa thaman a kipiak mah bangin anlapa in zong a nungta tawntung dingin mi a khawm ding hi.\nTua ahih manin, Khat in khai tuhin, adang khat in a an la, ci-in paunak a om pen thuman mahmah hi.\nTua ahih manin note in na khawhloh uh lo-ah an a la dingin ka hong sawl hi. Midang in tua lo na kho a, note in a lak bek a si na hi uh hi," a ci hi.\nTua numei in, "Ka gamtatnasate khempeuh hong thei hi," ci-in a thugenna hangin tua khuasunga om Samaria mi tampi tak in Jesuh a um uh hi.\nTua ahih manin Jesuh kiangah Samaria mite a va tun uh ciangin amaute khua-ah a taamna dingin kun uh a, Jesuh zong tua khua-ah ni nih a taam hi.\nTua ahih manin tua numei thugenna hangin Jesuh a um mi tampi tak kibehlap hi.\nTua thu um mite in tua numei kiangah, "Nangma thugenna hangin a um ka hi nawn kei uh a, komau mahmah in a thugen za-in, leitung mite a Honkhia dingpa taktak hi, ci-in thei ka hih manun a um ka hi uh hi," a ci uh hi.\nTua lai-ah ni nih a taam khit ciangin Galilee gamah a pai hi.\nJesuh mahmah in zong, "Kamsang a kuamah peuh ama gamah kipakta ngeilo hi," ci-in a gen ngei hinapi-in,\nPaisan Pawi hun laitakin Jerusalem-ah Galilee mite va pai-in, tua pawi sungah Jesuh septe khempeuh mu khin uh ahih manin, Jesuh a tun ciangin Galilee mite in na limbawl mahmah uh hi.\nTui, leenggahzu a suahsakna Galilee gam Kana khua-ah Jesuh paikik hi. Tua laitakin Kapernaum khua-ah kumpi nasem ulian khat om a, a tapa a ci a na hi.\nA tapa gim mahmahin si dektak ahih manin, Judea gam panin Galilee gamah Jesuh hong paina thu a zak ciangin ama kiangah va pai a, Kapernaum khua-ah Jesuh hong pai-in a tapa a damsakna dingin a va thum hi.\nJesuh in ama kiangah, "Note in lim leh na lamdang lian ka bawl na muh kei uh leh Topa ka hihna thu na hong um kei ding uh hi," a cih ciangin\nulianpa in, "Sia aw, ka ta a sih ma-in hong pai ta peuh in," ci-in a thum hi.\nTua ciangin Jesuh in, "Va ciah in. Na tapa nungta ding hi," a ci hi. Tua ulianpa in Jesuh thugen um ahih manin a ciah hi.\nLampi-ah a nasemte in na dawntuah uh a, "Na tapa nungta ding hi," ci-in na ko uh hi.\nAmah in, "Bang hunin a noptuam hong kipan ahi hiam?" ci-in a dot ciangin amaute in, "Zan sun nai khat pawlin a cisa hong kiamvat hi," ci-in a dawng uh hi.\nJesuh in, "Na tapa nungta ding hi," a cih hun tawh a kituak lian ahihna thu a pa in thei a, amah-a kipan a innkuanpihte khempeuh in Jesuh a um uh hi.\nHih na lamdang pen Judea gam panin Galilee gamah hong pai khita kipanin Jesuh in na lamdang a bawl a nihna ahi hi.


url: =“Pasar Malam” ah naupang kimawlna en in aom numeino kum 3 khat mawtaw in taihlum :: ZOMI DAILY\nposted on 2 May 2017 at 12:17 pm Lomkholna: Malaysia, News, Sawltak, World\nMalaysia, Cameron Highlands aom zanlam vanzuakna “Pasar Malam” ahih keileh “Night Market” akici khatah mawtaw in numei naupangno kum 3 aphapan khat taihlum cih AFP pan kiza hi.\nGolden Hill Pasar Malam akicihna ah Sunday nitaklam 9:45pm hunpawl in thupiang hi a, naupangno asih banah adangzong mi 2 liamgawp cihi. Asi naupangno pen Johor panin Cameron Highlands ahawh hi a, liamgawp ahih manin Sultanah Hajjah Kalsom Hospital ah kipuakpah hi.\nAsi naupangno pen asanggamte 2 leh anu apa tetawh Pasar Malam ah avakkhawm hialhial uh hi a, lamet lohpi in mawtaw in taihkha citciat in asiziau ahihi.\nNaupang kimawlna vantuamtuam en in aom laitak in mawtaw in anawkkhia hi ci’n Police Chief khatin genkhia a, amukha khempeuh in ki khasiat mahmah hi.\nAdang numei kum 22 aphakhin Kho Liang Jing akici khatzong akhe taklam kitan ahih manin Sultanah Hajjah Kalsom Hospital mahah kipuak in kibawl hi. Tuaban ah adang kum 52 aphakhin numei tan Siew Lee zong alu liamgawp ahih manin Ipoh aom Raja Permaisuri Bainun Hospital ah kipuak cihi.\nCameron Highlands district police chief DSP Hasadid A. Hamid in agenkhiatna ah hih mawtaw ahawlpa pen kum 29 aphakhin khat hi a, thusitna neiding in kimankhin cihi.\nAzun leh asi te Toxicology Tests bawlding in kilakhin a, sitcianna kineiding cihi.\nPolice Chief ii genbehna ah hih mawtaw hawlpa pen Pasar Malam ah vanzuak in aomkhat cihi. Avanzuak tengtawh ciahdingin apaikhiat laitak aphukha cihi.\nMihon lakah lampi akihep nadingin a mawtaw pen deihtak in Accelerator sikin Engine kiphitsak gawp a, tualaitak in Brake khahkha ahih manin amai aomteng aphugawp cimawk hi.\nNaupangno asipenzong mawtaw amailam aom naupang kimawlna Toys vanzuakna ah van en in aomlaitak hi a, mawtaw hawlpa in Brake khahkha in ataihlum ahihi.\nRelated: Kumnih nuaisiah naupangno te TV ensakken!\nPolice te’n “Section 41 (1) of the Road Transport Act 1987” thukhun tawh kizui in polhtak gamtatna Reckless Driving tawh thubawl uh cih kiza hi. Anu apa te’n thuak hamsa samah unciai maw… ZD Sawltak #zomidaily\nPrevious: Malaysia Ampang Hospital mai ah mihon 80 bang kitawng in buaigawp\nNext: Malaysia Airlines te vanlengkhat apei kitam ahih manin KLIA Runway ki khakcipphot


url: =I kulhpi ciang kik ni ~ Job Thawngno :: ZOMI DAILY\nposted on 15 November 2015 at 7:56 pm Lomkholna: Article, Biakna, JobThawngno\n“Hong pai un, zahkona i ngah nawn loh nadingin Jerusalem kulh ciangpha ni” Nehemiah 2:17b.\n1. A sunglam thu:\nKanan gam sak lam leh khanglam kikhen in, saklamgam Israel gam kici in, khanglamgam pen Judah gam kici hi. BC 722 ciangin Israel gam Assyriate’n simin la hi. Judah gam pen Babylonte’n thum vei simin la uh a, Jerusalem vut leh vai suah in sal in kai khin phial uh hi. Meigong tagah mizawng a poi teng bek nusia uh a, a kiim a om gamdangte in a omlai teng simmawh uh a, biakna lam kumpi lam pan nengniam in bawlsia den uh hi.\nBC 538 ciangin Persiate’n Babylon gam simin zo-a, Babylon leh Judahte uksuk pah uh hi. Saltan zawh kum 20 ciangin Jerusalem pan Babylon ah Hanani hong pai hi. Jerusalem a kisiat gawpna, a dahhuaizia leh kulhpite a cipgawpna teng Nehemiah tungah gen hi. Nehemiah tusukin kapkap a, ni tampi an tang in Pasian’ tungah Israelte’ mawhna pulak hi. Nehemiah pen Kumpi Artakzaksia’ leenggah zu a piapa, an luipa hi a, a maitai ngei loin a khin keei teh kumpipa’n dong in, “Na ci na hiam? Na dahna om hiam?” a cih ciangin Nehemiah in a vekpi’n gen a, a puahkik theih nadingin zong Judah gamah hong pai sak in ci-in ngen hi. Kumpipa in phalna pia bek loin huhna tampite zong pia a, a sawt tan ding limtakin dong hi.\nNehemiah in a gam a tun ciangin ni 3 sung tawlnga a, zanin sakol tung tuangin kulhpi limtak in veel hi. Upate leh Uliante kaikhawm in kulhpi ciankik ding limtakin kuppih a, a kisam ding van teng leh sepzia bawlzia ding khempeuh limtakin vaihawm ahih manun ni tomno sungin Jerusalem kulhpi ciang khin zo uh hi.\n2. I kulhpi cim bang teng hiam?\n(a) I minam sung i pawlpi sungah minam tampi kihel i hi a, pau tuamtuam zia/za tuamtuam a zangte i hih manin kitelkhialhna a om thei zel ahi hi. I Khristian nuntakna sang semsemin picing semsem ding tawh kilawm napi in pawlpi sungah minam sungah a behbeh a paina, a minamnam a kikhenna, a kampau zuia kipawlna cihte hong tam semsem mawk hi. Tua manin midangte adingin i etteh suahna, i kipumkhatna, mite’n hong en’na uh kulhpi khempeuh cim khinin pualam galte lutna simna hangin haksatna thuak hilo hiam? Hih in i kulhpi cipna lianpi khat ahi hi.\n(b) Zomite a thumaan a citak, vaphual tawh a kiciamteh i hi a, zuauthu gen ngeilo, ‘Zuau in a khaap tawn, Thallam cil siat eimau tung tu’ cih paunak a neite i hi hi. Thumaanna tawh aitui dawn ngam in suang a pet ngamte zong i hi hi. Kampauna pan gamtatna pan zi leh pasal neihna panin a thumaan a citakte i hi hi. Tuhunin ahih leh hih i hihna khempeuh, i thumaan i cihtakna khempeuh cim khinin thu zuau gen, guta sukvak tovak, nu leh pa mawhna, uangtatna cihte a kipan i vaphual hihna khempeuh beikhin ta hi. Hong kithei kei peuh leh hong kimu kei peuh leh ci-in zuaugenna, khemna bekbek tawh pawlpi sung, gam sungah kinungta mawk ta hi. Hih in i kulhpi cipna lian mahmah ahi hi.\n(c) Zomite a ki-it a kingai diakte hihang a, nuntaklai hinlai bek zong hi loin sih khit ciangin zong ki-it lai-in ni tampipi a kikoih a kikahkahte i hihi. I uih i than donga kikih lote i hihi. Luhawm nangawn kum tampi mah an kipuakin galsung site a lutang bek nangawn a puate i hihi. Puak zawhlohte a guh taii ciangin kipuakkik ngiat hi. Hizah a thukhual a ki-itte i hihi.\nAhizongin tuhun in Khristian nuntakna sang semsemnapi ki-itna dai semsem a, itna gengen napi hangin ki-itna leh kikhualna bei mai ta hi. Thukhen zumah thunei la neite Khristian vive hiphial a, nisim a kitawng kisat kiliamsakte Khristian vive hita hi. I pu i pate kikhualna kinekngaihna, zu leh sa kibahna, zukholh sakholhnate koiah om ta mawk ahi hiam? Khuado pawi, sialsawm pawi, unau khat beh khat phung khat annek khopnate koi ah beimang ahi hiam? “Thanghote unau in zong taangtang phel hawm” cih paunak a nei a zangte i hi a, Pasian’ deih ki-itna Jesu in, “Na pumpi na it bangin na Lawmte it in” acih a nuntakpih a neikhinte i hihi. Tuate khempeuh beikhin ahih manin i kulhpite cimkhin himawk lo hiam?\n3. Bang ci ciankik ding?\n(a) I kibatlohna tawmno khat thupisak lo zaw in i kibatna tampite thupisak zaw a, kipumkhatna kipawltheih nangin vaihawm den ni. Kibatlohna tawmno in kibatna tampi siasak kha thei hi.\n(b) “Khris sungah kikhen lo hi” cih la i sak mah bangin Khris sungah sakmi khangmi pammi om tuan loin Khris lungsim neih ciatna tawh kipumkhatna lunggulh pen in nei ciat ni.\n(c) I minam ciaptehna ahi i VAPHUAL, i thumaan i cihtaknate, ciam pello a tangtutnate khahsuah loin i mimal nuntakna i pawlpi nuntakna leh i gam sung nuntakna ah nuntakpih sawm ciat ni. Kampauna, gamtatna zi leh pasal neihnate ah thumaan ni. Guta sukvak tovak om loin thatang sanin i pu i pate mah bangin khawhsa kham, sepsa khamte hi ciat ni.\n4. Nehemiah kulhpi cianzia etteh huai:\n(a) Kulhpi cipna hangin an tang in nakpi takin kap a, kulhpi ciankik nopna lungsim nei pah hi. Ei zong i gamsung nuntakna en in mu a, lainatna veina tawh puahnopna lungsim nei ciat ni.\n(b) Ama thubek tawh kalsuan mawk, sem gawp mawk loin kumpipa kiang pan phalna ngen a, tua khit ciangin Upa Uliante tawh a kikup khop khit uh ciang kulhpi cian kipan pan hi. Tuamah bangin eite’n zong kumpi lam, kim leh pam nuntak ziate en siam a, dothuaite dotna tawh nasep a siamte hih sawm ni.\n(c) A cian ding kulhpite zan in sakol tung tuang kawmin vil khol a, a kisapna leh a kulna khempeuh mu masa hi. Ei zong na mawk sep, mawk gamtat loin a kisam dingte vil khol vankhol a, kiginkholhna tawh kalsuan sawm ni.\n(d) Judah uliante, khuasung uliante, siampite kaikhawm in kulhpi a kisiatna, a cian kikhuainate genin nasem khawm dingin zawn hi. Ei zong i makai luite, i siate leh thu thei la thei khuasung papite thu dongin na semkhawm theite i hih nangin hanciam ni.\n(e) Nasepna ding panmun hawm dimdiam uh a, amau panmun ciatciat ah na sem sak ciat thei hi. Ei zong siamna pilna kibang lo, uukzia vakzia kibang lo hita leh i hihtheih na mun ciat pan ma pang sak ciat in nasem khawm theite i hih nang hanciam ciat ni.\n(f) Kulhpi acian sungun Sanballatte leh Samariate in simin do uh a, nawngkai sak den uh hi. Tua manin a langin nasem in a langin galvil uh hi. Hiam, namsau, teipi leh thal tawh sik puan silh in galdo uh hi. Eizong i kulhpi cianna ah hong simmawh, hong nawngkaisak nuam tampi om ding hi. Tua bang kawmkal mah ah kulhpi ciang kik ni.\n(g) Ngimna hoih leh lawp mahmahna tawh nasem uh a, zing khuavak pan in nitak aksi suah dong na sem uh hi. Tua manin ni 52 sungin kulhpi ciang zo uh hi.\nEizong i ngimna i tupnate hoih sakin mimal vai beh vai phung vaite hisak kei ni. Gam leh lei minam hoih nang leh Khris minthan nading hisak den ni. Lawpna tak tawh na sem khawm ni. Tua hileh hun tomno sungin a kicimsa i nuntakna i gamtat i luhek i ngeinate hong kiciangkik in kulh muanhuai a nei, gal leh sa a patau lo a khangcing Zomite suak ding hihang. I kulhpi ciang khawm ciat ni. Job Nang Khaw Thawng (Nuntakna An Sermon Sawmnga)\nPrevious: Ankuang 100 ~ Deih Tung\nNext: Cope topa’ Nuntakzia tomgenna ~ Gin Hau Pum\nUS ah Zomi Kipawlna thak khat piang (Zomi Churches Alliance)


url: =Zosuan (Zomi suan) ihcih ciangin ~ J. Thang Lian Pau :: ZOMI DAILY\nZosuan (Zomi suan) ihcih ciangin ~ J. Thang Lian Pau\nposted on 1 December 2016 at 7:27 am Lomkholna: Article, Politics, Thanglianpau\n1. Kei muhna pan Zosuan sungah tangthu sulkan siam (historian) minthang khat ahi, B. Lalthangliana, M.A. ahi hi. A mah in Zosuan teng group (or) nam12 pha sak hi. Tuate in Asho, Chho, Halam, Hmar, Lai, Mizo, Mara, Miu-Khumi, Ralte, Zomi, Thadou-Kuki leh amang khinte. Ahi zongin Southern Chin hills- sung a om Ke Le Awm in Zosuan teng pen Asho, Kcho, Khumi, Lai, Naga leh Zo ci-in lom(nam) guk suah leuleu hi. (By- J. Thang Lian Pau)\n2. Kei muhna tawh behlap to ta leng: Asho, Chho (or Kcho), Miu-Khumi (or Khumi) mite Kawlzang (Kalay valley ) simlam (Southern) Chin State – Mindat Tsp., Kanpelet Tsp., Paletwa Tsp. sung leh Chittagong Hills Tract-ah tengte ahi uh hi. Lai & Mara-te Chin State – Matupi Tsp. leh Mizoram – Mara District sungah teng uh hi. Mizo & Ralte (or Galte) Mizoram lai zang tengah teng uh hi. Hmarte Lamka District simlam leh Mizoram mallam ah teng uh hi. Halam-te Tripura sungah teng uh hi. Zomi & Thadou-Kukite pen Mizoram malsak, Manipur, Tedim gam leh Kalay-Kabaw valley ah teng uh hi. A mangkhinte Meitei leh Naga lakah teng uh hi. ( J. Thang Lian Pau)\n3. B. Lalthangliana’ khen dan bel tam lua ka sa a, Halamte Thadou-Kuki sungah guan ding ahi hi. Ralte i cihte pen tulai tak a dinmun uh zui-in a hihna (Indentity) uh pen Mizo sungah hiam,Zomi sungah hiam guan ding ahi hi. Mara pen Lai (or ) Pawi sungah guan ding ahi hi. Thadou-Kukite leuleu pen Zomi sungah guan ding hi. Tua banah Hmar zong Mizo hiam Lai hiam ah guan ding hi. Tua danin Asho, Chho, Khumi, Mizo, Lai, Zomi ci-in lom (nam) guk hong pha hi.\n4. Pu Kee Le Awm in Zosuan sungah Naga te na hel a, ahi zongin ken hel huai kasa nawn kei hi. Tua hi leh Kee Le Awm khen dan pan Zosuan pen Asho, Kcho, Khumi, Lai leh Zo ci-in nam nga kisuah thei hi. Aman Zosuan sungah B. Lalthangliana’ khen danin Hmar, Mizo, Ralte, Zomi leh Thadou-Kuki guang hi. Ahi zongin Zomi leh Mizo bel kampau ‘G group’ leh ‘R group’ a kicih zel bangin lom khat suah theih/ gawm theih ka sa kei hi. Zomite ‘R’ aw neilo nam tuam vilvle i hih manin. i pau tawh haksatna om hi. Tua hi a, Zosuan teng a tawm thei penpen a ka khenna pan Asho, Chho, Khumi, Mizo, Lai leh Zomi ci-in lom (nam)guk ka suah hi.\n5. Kei muhna khat leuleu ah Zomi sungah phung 14 om hi. Tuate pen Dim, Galte, Gangte, Khuano, Ngawn, Paite, Saizang, Sihzang, Simte, Teizang, Thadou, Vaiphei, Vangteh, Zou. ahi hi. A hi zongin tulaitak dinmun tawh en leng Galte (or ) Ralte pen hel dingin buai huai (nawngkai) pian ta hi. Ngawn pen Zomi sungah a hel kitam het loin, a hih hangin amau pen Zomi taktak hi uh a, Falam Tsp. sungah a om man un akituam koih kha mawkmawk hi ding hi hang. Vaiphei leh Sihzang pen Suantak suan tuak ahih man un lom(nam) khat ahi hi. Tua mah bangin Vangteh leh Paite zong mi nam (Lom) kibang ahi uh hi. Tua banah Mizo sunga nampi Sailo-te pen Lushai( Mizo) phung, (lom) hi lo a, Zomi sul sung pan asuak mah ahi uh hi. i lai hi. ( By- J. Thang Lian Pau)\n6. A tawpna-ah Zosuan sung pan Lai, Mizo leh Zomite akinai penpen te i hi hi. A dangte bel ttawm khat tuam pian veve uh sa ing. Zomi sunga phung 14-te pen i vekin Songthu tate (or ) suan vive i hi a, Ciimnuai pan suak vive leh Ciimnuai pan khuasat khia vive i hi hi. I khanggui kan tek leng Songthu-ah kimat kim hi. (By- J. Thang Lian Pau )\nNote: Zosuan(Zomi Suan) i cih ciangin Zomi sungah Unau a kici teng hipah hi hang. Tuun sung khat piang Cimnuai tate i kici thei hi. Minam khat i cih ciangin ngeina (Traditional-Culture)kibang, gamtat kibang teng kici thei pen hi. I omna tenna hong kibat nawn loh ciangin Sim le mal ah kithehthang hang a, Unau nam khat hihna a kibuai hi lel tak hi.\nA taktak in Zo bekin Zomi sungah Phung/nam khat min bek ahi hi. Tua hi a Zomi (Zo Peoples) /Zomi gam/Zomi Lai/ Zomi pau/ Zomi Ngeina/Zomi nam puan/Zomi beh le phung cih bangin kici thei bek ding ahi hi. Tua mah bangin Zosuan ci in a tom in i lawh ziauziau hangin, Zomi Suan ci leng dik(Man) pen kha ding hi.\nPrevious: Kawlgam lasiam minthang Lay Phyu in lathak hawmkhia ding ~ ZD\nNext: Gamnuaimi te’n Jammu & Kashmir ah galkapte phualsuam ~ TK Lian\nEbola virus ihcih in bang hiam? ~ Peter Suumpi


url: =Malaysia, Serdang vengsung Bus Stop khatah pasalkhat thautawh kikaplum :: ZOMI DAILY\nposted on 1 March 2018 at 10:56 pm Lomkholna: Malaysia, News, Sawltak, World\nMalaysia, Serdang vengsung aom Bus Stop khatah pasal khat kikaplum in tukvelval hi. Tua akaplum tepen mi 2 hi a, sanginn “Primary School” khat ii amailian aom Bus Stop ah aki kaplum hi ci’n MMOnline te’n genkhia hi.\nHihvai tawh kisai in thukan makaipi ahi Selangor Criminal Investigations Department chief Senior Assistant Commissioner Fadzil Ahmat in agenna ah tuni nitaklam 5:45pm hunpawl in Serdang vengsungah mikhat thautawh kikaplum cih hongki zasak cihi.\nSeri Kembangan, SK Sri Serdang mai ah aki kaplum hi a, asipa pen kum 40s gualpawl ahihi.\nTulaitak Forensics Unit te’n hoihtak in akanciansan laitak uh hi a, bangmah athu ala genkhiattheih omnailo hi ci’n CID Chief in genkhia hi. Ahi zongin hih kikaplupna pen kithahna Murder Case in ki ciamteh hi.\nAmin apulaknuamlo ageipanin amukha Eyewitness khat ii genna ah thautawh akapte pen Motorcycle tawh hongpai uh cihi. Bus Stop atun uhciangin kumkhia uh a, tua Bus Stop ah mawtaw ngakin ading pasal khat thautawh tamveipi kapziahziah uh cihi.\nThautawh akapte pen acivom “dark-skinned” kici a, asipa pen thautawh atawmpen 3 vei peuhmah kikapkhading hi ci’n thunei te’n genkhia uhhi. Asipa pen puankang T-shirt khat silhin, Blue Jeans khat ateeng hi a, Bus Stop mahah tuksuk in, ageiteng ah si kivung zihziah cihi.\nCID ulianpa genna ah thautang aliangkhial khatin angeinai ah anawkkha pasal kum 30 khatzong kapkha in, anunglam liam cihi. Tuapa pen Hospital Serdang ah zatui zaha Treatment akibawlding in kipuak a, huaisiagawp samlo in, Stable Condition hi ci’n genkhia hi.\nMore: Malaysia, Gombak kuamsung ah palik te’n migilo mi 3 thautawh kaplum\nThautawh akaplum mi 2 tepen kumpi thunei te’n azonsan, akansan laitak ahihi. Malaysia gamsung ahzong khuasung mipi omna lakkhawng, suntangpi khawngmah in thautawh kikaplum cihbangdan thuthang hong omzeuhzeuhthei ahih manin, khuasung vaksuk vaktohna ah ahitheibang in kidawmtek ni. Sawltak #zomidaily\nPrevious: Update: Numei te bombi sungten aguk sakzelpa kiman khiata\nNext: Asawtlo In Zangkong ah (Chin National Forum) kibawlding\nAtlanta, Charlotte, Nashville, Raleigh-Durham khuapi te ah Google Fiber Internet ki ngah tading


url: =Kumpi Masate 21 | Siantongluan.net\nKumpi Masate 21\nKumpi Masate 21 |\nTua laitakin Jezreel khuami Naboth in Samaria kumpi Ahab kumpi inn gei-ah leenggui lo khat nei hi.\nHih thu teng khit ciangin Ahab in Naboth kiangah, "Ka inn tawh kinai ahih manin anteh huan dingin ka neih theihna dingin na leenggui lo hong pia in; keimah in tua tangdingin leenggui lo hoihzaw khat kong pia ding hi; ahih kei leh zong nang-a dingin a hoihzawk ding leh a man ding sum kong pia ding hi," a ci hi.\nAhih hangin Naboth in Ahab kiangah, "Ka pu ka pate gamh nang tungah kong piak ding Topa in hong kham hi," a ci hi.\nTua ciangin Jezreel khuami Naboth in ama tungah a thugenna hangin hehna leh maikhinna tawh Ahab a inn-ah ciah hi; bang hang hiam cih leh amah in, "Ka pu ka pate gamh nang tungah kong pia kei ding hi," ci hi. Amah a lupna tungah lumin a mai hei a, an nelo hi.\nAhih hangin a zi Jezebel ama kiangah hong pai-in, "An a nelo zah dingin bang hangin na lungsim tua zahin heh ahi hiam?" a ci hi.\nAmah in, "Keimah in Jezreel khuami Naboth kiangah thu genin, Sum tawh lei dingin na leenggui lo hong pia in; ahih kei leh zong, na lungkim leh tua tangdingin leenggui lo dang khat kong pia ding hi, ka ci hi. Amah in hong dawngin, Nang tungah ka leenggui lo kong pia kei ding hi, hong ci hi," a ci hi.\nTua ciangin a zi Jezebel in, "Tu laitakin Israel mite a ukpa hilo na hi hiam? Tho-in an ne in la, na lungsim nuamsak in. Keimah in Jezreel khuami Naboth leenggui lo nangma tungah kong pia ding hi," a ci hi.\nTua ahih ciangin amah in Ahab minin laikhakte gelhin ama min gelhna tawh tua laite tungah gelh a, ama khuapi sungah Naboth tawh a teng upate leh uliante tungah tua laite a khak hi.\nAmah in a laite sungah, "An tan ding thu zasak un la, mite lak a sangna mun-ah Naboth koih un.\nAma mai-ah mi ginalo nih koihin ama langkhatah mawhna zong sakin, Nang in Pasian leh kumpipa na samsia hi, cisak un. Tua ciangin amah lakhia un la denglum un," a ci hi.\nTua ciangin ama khuapi mi, ama khuapi sungah a teng upate leh uliante in amaute tungah Jezebel thupuak bangin hih uh hi. Amaute tungah a khak laite sungah a kigelh mah bangin,\namaute in an tan ding thu zasak uh a, mite lak a sangna munah Naboth koih uh hi.\nTua ciangin mi ginalo nihte hong pai-in ama mai-ah tu uh hi. Tua ciangin mi ginalo nihte in mite omin Naboth mawhna zong uh a, "Naboth in Pasian leh kumpipa samsia hi," a ci uh hi. Tua ahih ciangin amaute in khuapi pualamah amah paipih uh a, suang tawh amah denglum uh hi.\nTua ciangin amaute in Jezebel kiangah thu puakin, "Suang tawh Naboth kideng khinzo a, amah sita hi," a ci uh hi.\nJezebel in Naboth suang tawh kidengin a sihna thu a zak phetin Ahab kiangah, "Tho in; sum tawh lei dingin nangma tungah hong piak noploh, Jezreel khuami Naboth leenggui lo tang in; bang hang hiam cih leh Naboth nungta nawnlo hi; sita hi," a ci hi.\nNaboth a sihna thu Ahab in a zakphetin, a luah dingin Jezreel khuami Naboth leenggui lo-ah a paisuk dingin a tho hi.\nTua ciangin Tishbe khuami Elijah tungah Topa thu hong tung a,\n"Tho in la, Samaria-ah a om Israel kumpi Ahab a dawntuah dingin paisuk in. Naboth leenggui lo a la dingin tua lai-ah amah om hi.\nNangmah in ama kiangah, Topa in hih bangin ci hi: "That khinin zong luahkhin na hi hiam?" ci hi, na ci ding hi. Tua ciangin ama kiangah, Topa in hih bangin ci hi: "Uite in Naboth sisan a liahna munah uite in nangma sisan liak ding uh hi," ci hi, ci-in gen in," a ci hi.\nAhab in Elijah a muh ciangin, "Ka galpa aw, kei hong mu na hi hiam?" a ci hi. Amah in dawngin, "Topa muhna-ah a sia a gamta dingin nangmah kipiatawm na hih manin nang kong mu hi.\nTopa in hih bangin ci hi: Nangma tungah siatna kong tungsak ding hi. Nang kong phiatkhia siang ding a, Israel sungah nangma mi sal leh sal a hilo mi pasal khempeuh ka beisak ding hi.\nKei nong hehsakna hang leh Israel na khialhsakna hangin Nebat tapa Jeroboam innkuan leh Ahijah tapa Baasha innkuan bangin nangma innkuan ka bawl ding hi.\nJezebel thu zong Topa in genin, Uite in Jezreel khua sungah Jezebel ne ding uh hi, ci hi.\nKhuapi sungah Ahab innkuan a si peuhpeuh uite in ne ding uh hi; gamlakah a si nangma innkuan peuhpeuh huihlak vasate in ne ding uh hi, ci hi," a ci hi.\nAma zi Jezebel in a hanthot Ahab bangin Topa muhna-ah a sia a gamta dingin amahmah a kipiatawm mi kuamah dang omlo hi.\nTopa in Israel mite mai-ah a hawlkhiat Amor mite mah bangin milimte zui-in a kihhuai mahmahin a gamta hi.\nAhab in hih thute a zak ciangin a puante balkek a, a pum tungah puanhampi silhin, an tangin puanhampi tungah lum a, maikhingin a vak kawikawi hi.\nTu-in Tishbe khuami Elijah tungah Topa thu hong tung a,\n"Keima mai-ah bangzahin Ahab a kiniamkhiatna na mu hiam? Keima mai-ah amah kiniamkhiat ahih manin ama hun sungin siatna ka tungsak kei ding hi. Ahih hangin a tapa hun sungin ama innkuan tungah siatna ka tungsak ding hi," a ci hi.\nTedim Lai Siangtho / Laibu: Kumpi Masate 21


url: =Malaysia gamsung Operasi nimasani in nasemmi 1035 kimankhin, Employer 16 zong matthuak :: ZOMI DAILY\nposted on 1 July 2017 at 9:14 pm Lomkholna: Malaysia, News, Sawltak, World\nMalaysia gamsung ah gamdangmi phalna omlo in nasem “illegal immigrant workers” te kumpi thunei te’n mat kipan taktakta uhhi. E-card akici Enforcement Card bawlhunding in aciangtan ani beita, Deadline khengta ahih manin Operasi akipanta ahihi.\nMalaysia Immigration Department te’n “Ops Mega” cih thulu tawh Malaysia gambup ah Operasi kipanta uh a, animasa nikhatsung in amatkhiat bekbek uhpen nasem mi 1035 phakhinta cih NST in genkhia hi. Nasem te bekthamlo, nasepnei Boss ahih keileh Employers tezong kiman uhhi.\n“Ops Mega” sungah amatkhiat uh nasepnei Boss or Employer zong mi 16 ki mankhiakhin cihi.\nMalaysia Director-general Datuk Mustafar Ali in agenkhiatna ah hih akiman sazian pen tuni nitaklam 1pm ciangbek hipan cisawnsawn hi.\nMalaysia gambup muntuamtuam ah zanni zankim “Midnight” akipan Operasi ihcihcih matleh hen kipan in, Immigration Department te’n gamdangmi amuhkhak khempeuh uh sitciatciat uhhi.\nMustafar Ali in agenna ah akigawm in mun 155 Premises kisitkhin ci a, tuasung ah gamdangmi akigawm in mi 3393 thusitna nei uhhi.\nGamdangmi phalna neilo, Work Permit neilo in nasem in aom amatkhiat uh mi 1035 lakah Bangladesh gammi mah tampen cihi. Bangladesh gammi akimankhin akigawm in mi 515 phakhin a, Indonesia gammi pen 135 bang phakhin cihi.\nE-card bawlhun Deadline pen ki khinto loding hi ci’n zanni in Mustafar Ali in Press Conference ah khauhtak in genkhiakhin hi.\nKuala Terengganu sungahzong gamdangmi nasem mi 36 kimankhia cih kiza a, tualak ah nupi pawlkhatzong kihel uhhi.\nKuala Terengganu sungah nai 3 sung Operasi kibawl in, Officer mi 15 in gamdangmi amuh khempeuh uh abanban in sitciatciat uhhi. Malaysia gamsung ah omtheihnading phalna, Work Permit, E-card cihte aneilo khempeuh kiman pahpah in Hulu Terengganu, Ajil aom Detention Center ah kipuak pahpah cihi.\nTerengganu sungbekbek ahzong gamdangmi Work Permit neilo, E-card neilo in nasem akigawm in mi 2000 bang omding in ki ummawh cih kiza hi.\nRelated: Malaysia gambup ah Friday zankim akipan Operasi nasiatak kipanding\nMalaysia Immigration Department panin ulianpenpa in agenkhiat mahbangin zanni Friday zankim “Midnight” akipan gamdangmi phalna kician neilo in nasem “illegal immigrants workers” te mat kipan takpita uhhi. Bangmah katawiloh hangin hongki mankei, lauhuaikei ci’n mawk otot huai khollo hi.\nTuaban ah E-card Registration bawlni dingpen tuciangciang ani khintohding cih Official in akiciantak in kumpi lampan in genkhiatna omnailo ahih manin, khatpeuh in a upmawh agenkhawng mawk uppahpah khakding lauhuai hi. Sawltak #zomidaily\nPrevious: Kawlgam ah Journalist akiman te khahkhiat nadingin lungphona kinei\nNext: ZIUSA 2017 kumcin Khawmpi hong kah un


url: =Sawltak Tangthu 18 | Siantongluan.net\nSawltak Tangthu 18\nSawltak Tangthu 18 |\nTua khit ciangin Athen khua panin Paul paikhia-in Korin khua-ah a tung hi.\nTua lai-ah Pontas gama suak, Jew mi Aquila a kici mi khat tawh a kimu hi. Gam uk Kumpipa in Jew mi khempeuh Rom khua panin a taikhiatna dingun thu pia ahih manin Aquila leh a zi Prisilla pen Italy gam panin Korin khua a hong tun uh a sawt nailo ahi hi. Tua nupate tawh a kimu dingin Paul zong a inn uhah va hawh a,\ntua nupate mah bangin Paul zong puanbuk bawl nasep tawh a nungta ahih manin amaute tawh omkhawmin na a semkhawm uh hi.\nSabbath ni simin kikhopna inn-ah limtakin thu gen a, Jew mi leh Grik mite in thu a upna dingun a hanciam hi.\nMasedonia gam panin Silas leh Timoti hong tun ciangin Paul in a hun neih khempeuh thuhilhna-in zang a, Jesuh pen Khrih ahi hi, ci-in Jew mite kiangah teltakin a gen hi.\nJew mite in ama thuhilhna nialin a gensiat uh ciangin Paul in a puan tunga leivui bangte sinsanin, "Pasian tawh kikhenin siatna na tuah uh leh nomau khialhna hi a, kei nong ngawhna ding uh omlo hi. Tu-a kipanin Gentail mite kiangah thu ka hilh ding hi," a ci hi.\nTua ahih ciangin Paul in tua Jew mite nusia-in Pasian a bia Gentail mi Titus Justas inn-ah a tung hi. Tua mipa inn pen kikhopna inn gei mahmah ahi hi.\nKikhopna inn ukpa Krispas leh a innsunga om mi khempeuh in Topa thu um uh a, Korin khua-a om midang tampite in zong thuhilhna ngai-in um uh a, tui a kiphum uh hi.\nZan khat, Paul in maang mu a, a maang sungah Topa in, "Lau kei in. Lungkia kei in la, na thugen zom in.\nHih khuasungah keima mi tampi om a, nang hong ompih ka hih manin kuamah in nang bangmah hong cihlo ding hi," a ci hi.\nTua ahih manin tua khua-ah kum khat leh alang sung omlai-in mite kiangah Pasian thu a hilh hi.\nRom khutnuai-ah Akhaia gamsung a uk dingin Gallio a kikoih ciangin Jew mite hong kikaikhawm uh a, Paul manin zumah a paipih uh hi.\nAmaute in, "Hih mipa in ngeina omlopi-in mite in Pasian a biakna dingin zolding hanciam hi," a ci uh hi.\nPaul in a kam ka-in thugen dingin a kipat laitakin Gallio in Jew mite kiangah, "Hih thu pen gamtat khialhna ahi a, gitloh tatna ahi zongin a gamtatna hang hi leh no Jew mite thugente limtakin kong ngaih ding a kilawm mah ahi hi.\nAhi zongin hih thu pen kam zatzia, min, leh na ngeina uh a kituh na hih manun nomau mah in khentawm un. Tua bang thute keimah in ka hong khen kei ding hi," a cih khit ciangin,\nzum panin amaute a hawlkhia hi.\nAmaute in kikhopna inn ukpa Sosthenes manin, zum mai-ah satgawp uh a, ahi zongin Gallio in themkhat zong phamawh salo hi.\nKorin khua-ah ni tampi sung thu um mite tawh Paul omkhawm lai a, tua khit ciangin amaute mangpha khakin Syria gam a zuan dingin Prisilla leh Aquila tawh teembaw a tuang uh hi. Paul in Pasian tungah thuciamnasa nei ahih manin teembaw a tuan ma-un Korin khuapi teembaw khawlna Kenkhrea munah a sam a metsak hi.\nTua bangin a pai uh ciangin Efesa khua tung uh a, Paul zong kikhopna inn-ah pai-in Jew mite tawh thu a kisel uh hi. Tua khua-ah Prisilla leh Aquila-te nupa a taam laina ding Paul in a gen hi.\nThu um mi pawlkhatte in ni tampi sung Paul a tamna dingin gen uh a, ahi zongin amah tam nuamlo hi;\na dinkhiat ding ciangin, "Pasian deihna ahih nak leh note kiangah ka hong hawhkik ding hi," ci-in vaikhakin, Efesa khua panin teembaw tawh a dingkhia hi.\nSisaria khua a tun ciangin Jerusalem khua-ah pai-in pawlpite va hopih a, tua ciangin Antiok khua-ah a pai hi.\nAntiok khua-ah tawlkhat a taam khit ciangin Galatia gam leh Frigia gamsungah pai-in thu um mi khempeuh a va thakhauhsak hi.\nAlexandria khuami Apollos a kici Jew mi khat, Efesa khua-ah hong pai hi. Amah thugen siam mahmah a, Lai Siangtho zong a thei mahmah khat ahi hi.\nAmah in Topa zia thei a, lawp mahmahna tawh Jesuh thu a mantakin a hilh hi. Ahi zongin amah in Johan tuiphumna thu bek a thei hi.\nAmah in kikhopna innsungah hangtakin thu hilh ding kipan a, Prisilla leh Aquila in ama thuhilhna a zak uh ciangin a omna uh inn-ah Apollos ciahpihin, Pasian thu paiziate a mantakin a hilhtel uh hi.\nAkhaia gamah Apollos pai ding a sawm ciangin, Akhaia gama om thu um mite in limtakin a na pawlbawlna ding uh deihna tawh Efesa khua-a om thu um mite in lai a khak uh hi. Amah a tun ciangin Pasian hehpihna hangin Jesuh thu a um tua lai-a om mite-a dingin nuamtuam mahmah hi.\nBang hang hiam cih leh amah in Lai Siangtho sung siksanin Jesuh pen Khrih ahi hi, ci-in mihon lakah Jew mite tawh thu kiselin a zogawp hi.\nTedim Lai Siangtho / Laibu: Sawltak Tangthu 18


url: =Na zi in nang adingin bangteng haksatna thuak hiam ~ Job Cinpi :: ZOMI DAILY\nposted on 6 December 2017 at 11:02 pm Lomkholna: Innkuan, JobCinpi, News\nItna khakhia in: Pasal neih ding cih pen numei hoih khat a ding in thubaih hilo hi. numei hoih cih ciang in numei siangtho/ numeipil te gennopna a hihi. Numei pawlkhat te in a neksim uh hong tampian ahih man in, a kua neihsa ne zaw hiam cih pen amau le amau hong ki thei nawnlo uh a, thua man in pasal khatpeuh hong kai ziau thei mawk uhhi. (pasal neih ding a baihngaihsut khempeuh tua bang numei hi cih na hi pah lo a, pawlkhat te cihnopna ahi hi.)\nTua a hih man in, numei hoih khat a ding in pasal neih ding cih pen thubaih hi zenzen lo hi.\nA masa pen in a neutung a kipan a kem a khoi ahi a Nu le Pa angsung pan in hong paikhiat ding uh pen thubaih hi zenzen lo hi. a pasal a ngaih man in, a teknu / a tekpa pen Nu le Pa mah hong cih kul mawk hi. lungsim sung pan hongpai a hilo, lamsiamna lel tawh mi khat pen Nu le Pa ci a, minvawh ding pen thubaih hi zenzen lo hi. Tua hi a, a pasal a it a ngaih na hang in a Nu le Pa zong a it a ngaihsak ding hong kisam pah hi.\nA ma Nu le Pa inn sungah a utut in om thei hi. A hih hang in pasal hong neih tak ciang in a pasal te innsung ah mo thak a hih na tawh a maizum mah mah hi. A zahtak huai mi dang khat tawh (interview), kimuh ding pen khuaul ziat le vei ah kai thei a hih man in, a ma a ding in, a hanciam kul mahmah ding hi mawk hi. tua a hih man in amah pen ni tampi sung inntek tang thei lo ding a hih man in zum mahmah ding hi. aNu aPa innsung ah nek le dawn nuam a sa zaw te ading baih lo zaw lai ding hi.\nNau hong pai ding uh a, haksat na pen hong kipan ta hi. Naupai a hih man in annduh hong kikhel thei mawk hi. Nidang in a duh mahmah khat zong hong duhlo thei a, a duhngeiloh khat zong duh mahmah thei hi. tua bang hun ciang in a duh khempeuh genngamlo a duhloh khat zong hamsapi in netantan thei uhhi. A naugil uh hong vah tetet uh a, hong hekvek lo tektek uhhi, tua pen pasal pawlkhat te in khual theilo uhhi, ann tamneklua-a gilvah pak na leng zong ki thuaklah mahmah ahih leh kha 9. val bang a gilsung a naungak a pua numei te pen bangzah tak in haksa ding ahi hiam.\nHih pen pasal pawlkhat in a numei te pen naupai ding mah a, PASIAN samsiat hi cipongmawk uhhi. tua pen thungaihsun lo te kampau a hihi. Pasal te zong zingsang pan in nitak dong khua-ulkai in nasam ding a PASIAN samsiat sa te hi na pin, nasep ding pen kihta mahmah hi hang. Tua a hih man in, khat le khat kikhual ding a kisam hi cih nop na a hihi.\nNau hongsuak uh ciang in nuntakna luangkham ahih man in, sihtheihna guamsung a nawk uh ahihi. a nau neih uh pan kipan in hunawng cih pen amau a ding in hong om thei nawn lo a, inn-nasep ding leh a ta tawh hong buai mahmah uh a, a pumpi uh zong kipuah man nawnlo uhhi. a nau neih tung in a tha uh bei mahmah ahih hang in, ei zogam khamtung lam te leh khua nei tuamtuam te ah pen bang mah kingaihsutsak se lo in tua cih kikoih lel hi. a duh khatpeuh a om hang in genngamlo uhhi. tua bang te zong thumuh loh na leh nuntak haksatna tawh a kisai ahih man in kimawksak theih om tuanlo hi. (paulkhat te bel thei mahmah ahih hang a, sum le pai a bei ding nasalua a hih man in a theilo peuh ki neih uhhi.)\nNausuak tanei cih tawh pauhlap kizong thei lo in, lo kuan singpuak ding leh inn nasep ding pen hong sem veve uhhi. pasal pawlkhat te, na zi in bangsem hiam ci-in kidong leh bang mah sep nei kei innnasep bek sem ci uhhi. inn-nasem te pen bangmah asemlo dan khat in ki mumawk hi hang. inn nasep pen a baih mahmah ding sa uhhi. inn nasep a baih loh na papi innngak den te bek in tel uhhi.\nTuabang te pen innkuan sungah thutheihna le thumuhna tam lo a hih man in a hi thei thu leh theihsiam ding khat in ka ngaihsun hi. (a zi te a ding in bel theihsiam ding bel baih in um kei mawk ing. ) Nau hong neih khit uh ciang in a mel a-sa uh a nungaklai uh tawh hong kikhai mahmah uh ahih man in, pasal pawlkhat te lungkia in om thei uhhi. (Nupi na hih hang in kipuah hahkat ding zong kisam hi.)\nPasal pawlkhat in kaNu le kaPa sang in kazi gumzaw ngei kei ning ci uhhi. a zi sang in aNu le Pa it zawk cih pen Nu le Pa it mahmah cih na a hih man in, nak hoih mahmah hi. A hih hang in nang mah bang in, a Nu le Pa a it mahmah nazi in a ma Nu le Pa nusia in nang kiang ah hong bel a hih lam phawk in la, a hoih pen ding leh a lungkim theih pen na ding in na zi tung ah bawl in.\nNupa kikal ah itna pen khahkhiat ding a kisam mah mah thu hi a, tua itna in mawhna maisak a, mawh kimaisakna in kilemna piangsak hi. kilemna om peuh leh innkuannuam hong suak a, innkuan nuam i cih in PASIAN deihna leh vangam malep a hihi. Innkuan nuam a suak thei ding in TOPA in thupha hong pea ciat ta hen. Job Cinpi (Zomi laisim nuam te)\nPrevious: Tedim Siangtang Tui Pipe vai zaksakna tuamtuam\nNext: Myanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah\nTanu mokhakding akiginglua nupikhat Motor Tyre in denglum ~ ZD


url: =Gamdang tung Zomite - Part 4. Rev. Dr. J.M. Ngul Khan Pau - Laibu Saal\nHome > Thuluui/Articles > Gamdang tung Zomite - Part 4. Rev. Dr. J.M. Ngul Khan Pau\nGamdang tung Zomite - Part 4. Rev. Dr. J.M. Ngul Khan Pau\nGamdang tung Zomite - 4\nThumasa: Gamdang tung Zomite tawh kisai Khang Nihna (Second Generation) thu tamlo kong gelh hi. Ngimna bulpi in – i tuah khak thute leh i zatpahpah theih ding lamlahna ahih khak leh cihna hi. Gamdang tungte zong nungkaihvei vive na hih manun lungsim mun khatah om theilo bek tham loin nupa kum tampi kimulo leh tate tawh zong kum tampi mah kikhen i om hi. Lupna khat tungah lumkhawmte zong tua thu genkhawm kha kei si hang e cih ding tam ci leng kum tampi kimu lote adingin haksa mahmah ding hi. Gamdang i tun ciangin singkung hi leng i po-na mun panin kibotkhia in lei dangah kisuan tawh kibang hi. Tua hangin i kisuan thakna leitang tawh i zung a kilem nading hun ngak kisam kha ding hi.\nKhang Nihna (Second Generation):\nTunai a ka laibu sim David W. F. Wong gelh Beyond Finishing Well sungah labu gelhpa in Moses leh Joshua makaihzia leh amau thakhek ding piakkhiatna thu lim gen mahmah hi. Moses in ama thakhek ding Joshua tungah vai khempeuh ap in, amah zong Pasian in a nuntakna la hi. Tua hangin Israel mite’n Joshua makai thak tungah mitsuan in amah zui uh hi. Moses om lai leh makai thakpa sangin Moses mah a zui nuam tam ding hi. Makaite’n zong makaihna hun kikhek zawh ciangin a sepna mun ah om nawn kei leh hoihpen hi. Tua ahih kei leh “nang hun leh ama hun” ci-in i seppihte’n hong gengen ding hi. Joshua a sih ding ciangin makai khat tungah a vai ap loin Israel tate nam sawm leh nih makaite tungah ap hi. Joshua khang mite om laiteng Israel tate’n Pasian mah na zui uh hi. Ahi zongin Joshua leh ama khang hong sih khit ciangin amau tangthu hong lamdang hi.\nAsian Paradox cih tawh a kiciamteh khat pen nu leh pate’ laisiam lo, Mikangpau zong pau thei mello ahih hangin a tate uh laisiam mahmah cih hi. Laisiamna tawh Mikangte phak sawmna lim neih mahmah uh hi. Tua mah bangin zong valedictory leh salutation sanginn ah kineih ciangin Asian sangnaupangte’n pahtawina ngah hamtang uh hi. Asian sangnaupangte’ laisiamna leh lawhcinna thupi i sak laitakin Mikangte’ thukhualna, midangte hih bangin amau gamah lawhcing leh zong hong haza loin pahtakna pia uh ahihna thupizaw hi. Pemta hong pai theihna dingun sum leh pai, inn luah ding a kipan nek leh tak amau huhna tawh sai khin uh hi. Hih bangin huhna hong piak manun nu leh pate’n nasep ding neipah, tate zong sangkahpah hi. Hih hamphatna i mangngilh het loh dingin kisam hi. Midangte hizah a khual lungsim leh ngimna nei Mikangte pahtakhuai lua hi.\nMailam ah hun ka ngah bangin Hun Zeekzia (time management) leh pawlpi tawh kisai (Church and denomination) kong gelh ding hi. I mangngilh loh ding aka deih bel in – nopsakna leh cihtheihna khawng i neih ciangin David Kham laphuah bangin Jesu hong itna bek hi cih i mangngilh loh ding kisam kasa hi. Banghang hiam cih leh Solomon in Paunak sungah mite thuakzawh loh thu thumte lakah, “Sila khat kumpi a suah ciang,” cih na gelh hi. A lian ngeilo hong liat ciang thuakhak hi. Mi a hausa, a pilsate tung pan sin ni. Topa thupha.\nItem Reviewed: Gamdang tung Zomite - Part 4. Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Ama’ Khut In Hong Len ~ Rev. Zam Khat Kham :: ZOMI DAILY\nposted on 15 March 2015 at 10:32 am Lomkholna: Article, Biakna, Zamkhatkham\nAma’ Khut In Hong Len\nKhuadam mahmah ni khat, naupangno khat leh a pa biakinn lamzuan-in hong pai uh hi. A zandeuh mahmah-in vuk nak kiat mahmah ahihmanin a paina uh tua lampi uh nal mahmah hi. A tuk loh nadingun kidawp mahmah kawmsa-inhong pai uh hi.\nTua naupang in puantungsilh sah thiutheu khat silh hi. Asawt nai lo-a a nu leh a pa in a leisak uh ahi hi. Puanthak ahih ban-ah phalbilpuan lum ahih manin tua puan a silh ciangin nuamsa mahmah hi. A khut nih-in a puantungsilh ip sawk kawmin apa tawh hong paipai uh hi.\nMun khat a tun uh ciangin a lampi nal lua mahmah ahih manina pa in, “Lampi nal tuak peuhmah veh aw, na khut kong len dia?” ci hi. Ahihhangin naupang bel a ip sawk kawmsa mah-in pai nuam se hi. A sawt lo-in a ipsawk kawmsa mah-in hong tuk lau mawkhi.\nNa lua khol lo tei ahi ding hiam, hong tho saisai-in, “Nakhut hong len ta ning ei, Pa” a cih kawmin a pa’ khut len-in hong pai leuleuhi. Tua banga a paipai uh leh, lampi anal mahmahna mun khat tung leuleu uh a, tua naupang hong tuk leuleu hi. A pa’khut len tinten hi napi-in, a letna kip zo lo, khauh zo lo ahih manin hong tukleuleu hi.\nTho kikin tua mun pan-in hong pai suak uh hi. Tawl khat a ngaihsut khitciangin tua naupang in,\n“ Pa, nang kei’ khut hong len o” hong ci thei ta hi. Tuabangin a pa in a khut a letkip bikbeka kipanin tua naupang tuk nawn peuhmah lohi. Ama’ thu-in kip zo lo a, ama’ khut in a pa’ khut a let hangin tua zong kipzo tuan lo hi. A pa’ khut in a letkip ciang bekin lampi bangzah-in nal ta leh,tua naupang tuk nawn lo hi.\nPasian’ tanote ahi eite zong eite’ “letkip” zawh man-a adingtang zo hi lo hi hang. I kip nadinga hong len Pasian ahi hi. Laisiangthoin, “Note upna hangin ni tawp ni ciangin na ngah ding uh hotkhiatna nomau’ aahihna a kilatsak nadingin Pasian in ama vangliatna tawh a hong kepsak ahi hi”ci-in hong hilh hi (I Peter 1:5). Ei leh ei a kikem zo i hi kei hi; hongkem pen Pasian ahi hi. Hong kem pen Ama’ vangliatna hi a,eite’ vangliatna ahi kei hi. Eite’ tha-in i kip zo kei hi.\nTuk theihna mun vive tawh a kidim lampi ah nisim-inkhualzin-a i pai laitak, i kalsuan simin tua Pasian’ khut in eite kiptak honglen-in bittak hong kem den hi, cih i theih ciangin bangzah-in i lungmuangin i tawldamahi hiam! Tua hong len gige khut pen eite hong it luat man-a i mawhna a maitheih nadinga suktukkilh tawh a kikilh ngei khut mah hi laizen hi. Tua khut in honglet laiteng eite’ adingin i patauh nading thu om lo hi. Eite hong tel mahmah ahong it lua mahmah tua Pasian kilensak ni. Khasiangtho tha tawh Ama’ nung a zuite i hi hi. Nuntaktawntungna hong pia a, Ama’ khut sung panin kuamah peuhmah in hong sutkhia zongei lo ding hi (John 10:27-29).\nZingsang i khanlawh sim, ni thak khat i kipat ding sim-in, “Topaaw, Nangmah mah in ka khut hong len in aw,” ci-in ki-ap thei den leng e!\nPrevious: Tulai tak Zomi makai pawlkhat te om zia\nNext: Malaysia Zomi te thu zaksakna\nBill Gates in khangnote a thuhilhna ~ Thang Khan Lian


url: =Kiteelna Thupitzia le Zogam Voters te’ Lametna | Tongsan\nGam le Minamte’ Phuhpi (Foundation for National Building)\nMipi hong uk ding kumpi mipi’ teel theihna pen Democracy gamte’ ngah hamphatna (rights) lak ah a lianpen khat hi cileng kikhial lo ding hi. Kum zalom tampi sung ih teel loh kumpinu/kumpipa a ding in gammi te in gaal kizo in kisih lawh hi. Gammi te pen kumpinu/pa ading in tulai mit tawh enleng sal dinmun ciangbek himawk hi. Piancit te’kumpi Louis XIV in, “Keingiat mahmah pen gam hi’ng” naci ngei hi. Hun hongpai toto a, kum zalom 17-18 kiim hong tun ciang in Europe gam pan in Enlightenment a kici biakna a kipan gam kiukna, science, leh philosophy cihte khempeuh ah mitkeuhna/ mit khuavaakna kingah aa, kumpite’ vanzat khat in ki ngaihsutna pan kumpite pen mipite akeem acing ding leh mipi’ phattuamna semding hizaw hi cih ngaihsutna hong piangkhia hi. Hih ngaihsut na hong taksuah theih nading in revolutions kici mipi’ teel loh a thumaanlo kumpi te langdo na leitung mun tuamtuam ah hong piang ziahziah in si le nai tampi kisuah khit teh participatory democracy a kici mipi’ thuneihna tawh gam ki-uk na hong piang khia pan hi.\nAthenian democracy leh Roman republicanismkhitzawhdemocracy hong taksuah kik kipat na zong kici thei phial ding hi. Tua nangawn kum tampi sung pasal te leh mihau te bek in mee piathei a, numei te leh sal te in piathei lo uh hi. A tawpna ah kumcing gammi khempeuh phial in meetang khiathei ta uh hi. Ahi zong in, mee piaktheihna ciang bektawh kicing lo a, tua kiteelna pen a suakta leh a langleek lo kiteelna (free and fair election) a hih ding kisam lai hi. Thumaan kiteelna omlo pi in kiteelna te zong a mawkna hi leuleu hi. Tua hi a, kum zalom tampi ihngah loh hong uk kumpi ding teeltheihna thupha ih zatkhiat tekding le ih zatsiam kimtek ding in mipi ih ki hanthawn nuam hi.\nIh Kawlgam ah zong abeisa hun lai in mee ih khiattheih sam hangin, a result maan ih ngahkha kei hi. 2015 kiteelpi ciang dong launa le lunghiangna tawh ih pia lai hi. Tu taktak ciang ahih leh mipi te zong MP te tawh kibang in ki lawpthei mahmah a, gamle minam kivei tek hi. Ih veidan leh ihveizia kibanglo ahih man in party tuamtuam ah ih kikhen hi. Pawkhat te in party lo tawh independent in hongdemsawm uh hi. Tua pen multi- party system ii hamphatna hi a, a sia hi hetlo hi. Ih phawkding thukhat in kiteelna hongman ciang in ih meetang te pen gambup Innpi ah tutna in hong kilaih ding ahih manin beh, khua, awkaih, tanauvai leh tawmkha hamphat pak nading cihte te siiksan in mee ih piak khak lohding thupi hi. Hongvei takpiding leh hongvei bangin a semzo takpiding makaite ih teelsiam ding thupi ding hi. Covid-19 hangin suakta tak in campaign kibawl zolo ahih man in makai demding te’ haksatna mipi te in hong theihpih uh hi.\nPasian leh mipi in hong thukimpih in gualzawhna hongngah makai te tung ah mipi in lametna tampi kinei hi. Covid-19 hang in mipiteungsim lam hitaleh sumlepaai le pilna zonna te ah kilungkham mahmah tek a hih manin hong gualzo makai te’ thapiakna kizanuam mahmah ding hi. Mipi ading in gambup innpi ah thu hong sunsak zoding ban ah, ahun hun in social media platform pan ahi zong in mipi tung ah tha hong pia tawntung ding makai ki lamen mahmah hi. Hih thute ban ah ih gamle minam dinmun siiksan in hih thuthum hongsem ding in makaite mipi in hong lamen mahmah hi:\n(1) Khantohna: Modernization theorists te’ genna ah gamkhat pen democracy diktak asuah theih nading in nisim nuntak na ah zawnluatna (low income level) pan cihtheih zawkdeuhna (middle class level) ah hong kahtoh loh phamawh hi ci hi. Mipi te tawm hong cithei limlim leh amau’ vanle nate a kemcing dingin democracy thumeilet pi te hong lunggulh ding uh hi ci uh hi. (2) Khantoh nading sep kawmkawm in democracy diktak ngahtheih nading in Gamsung daihna ding, constitution puahphat na te leh gamvai kikupna tuamtuam te ah nakpi takin hanciam loh phamawh hi. (3) Democracy diktak ngahpeuh le hang federal ngahhak nawnlo ding hi. Political scientists ten a genna vuah democracy pen federal ngah nading in a kisam masa prerequisite khat hi ci uh hi. Tua hi a, democracy diktak ngah masalo, 2008 constitution puah masalo pi in democracy federal ih lamsawm pen a piangthei mah diam cih ngaihsutna hong om hi. Ahi zong in, aki ciangtan septheihna sungpan a piangthei sunsun hongsem dingin makai te mipi in hong lamen hi.\nBy: Tg. Benjamin Mung Sian Kim (Tongsan Columnist)\nKiteelna a thupizia le Zogam voter te' lam-etna


url: =Nupa omkhopna leh Cidamna (Nupi Papi te bek sim ding 18+) - Laibu Saal\nHome > Thuluui/Articles > Nupa omkhopna leh Cidamna (Nupi Papi te bek sim ding 18+)\nNupa omkhopna leh Cidamna (Nupi Papi te bek sim ding 18+)\n1. Nupa omkhopna in lungsim gimna pan tawldamna hong pia thei hi. (Stress Relieve Stress)\nNupa omkhawmna in lungsim gimna tawlna noptuam sak thei hi. Blood pressure zong kiamsak thei ahih manin sikhangnatna zong damsak tuam hi. Nu leh Pa ki kawina bek nangawnin zong sikhang kiamsak thei hi ci lai hi.\n2. Nupa omkhopna in pumpi cidam sakin natna dalzo sak hi. (Sex Boosts Immunity)\nHunman in Nupa omkhopna in pumpi’ cidamna hoih sak hi. Kal khat sungin khat vei pan nihvei omkhopna hangin Antibody a ki ci natna dalzawhna te hong tamsak in natna tuamtuam tawh hong ki pelhsak thei hi.\n3. Nupa omkhopna in pumpi’thauna kiamsak thei hi. (Sex Burns Calories)\nMinutes (30) kiim omkhopna hangin pumpi’thauna Calorie (85) bang beisak hi ci hi. Tua ahih manin American Mipil Patti Britton in Nupa omkhopna pen lungsim leh pumpi cidam nading a hoihpen Exercise hi ciliang hi.\n4. Nupa omkhpna in lungtang cidam sak hi. (Sex Improves Heart Health)\nMitam zaw in lungtang natna neite nupa omkhawm leh hoihlo ci-in ki telkhial kha hi. Ahih hangin mipilte in a kantelna ah lungtang natna neih hangin nupa omkhopna nawngkai sak lo hi ci hi. Tua bek lo in kal khat khat vei nihvei mantak in a omkhawm nupa te lungtang natna pan dal hi ci lai hi.\n5. Nupa omkhopna in ei leh ei ki pimuhna khangsak hi. (Sex Boosts Self-Esteem)\nTexas University ten a bawl laibu sungah mihingte Nu Leh Pa a omkhopna ahang (237) lak pan hih ei leh ei ki pimuhna a khangsakna zong khataa ki hel hi.\n6. Nupa omkhopna in Nupa kal khat leh khat ki itna hong khangsak hi. (Sex improves Intimacy)\nNupa in omkhawm in, lungkimna(Orfasms) ih ngah leh Oxytocin a kici hormone pumpi sungah hong khang ding hi. Tua hormone in lungsim zanna ki it semsemna hong piangsak thei hi.\n7. Nupa omkhopna in taksa natna damsak thei hi. (Sex Reduces Pain)\nNupa omkhop ciangin Oxytocin hormone hong tam mah bangin Endorphins a ki ci hormone zong hong tam ding hi. Tua hormone in taksa natna khempeuh Lutang natna , Guh leh Tang natna , Niin paima tai leh kawng natna cihte aa ki pan natna tuamtuam dam sak thei hi.\n8. Nupa omkhopna in Prostate Cancer pan dal thei hi. (Sex Reduces Prostate Cancer)\nBuatui paikhiatna in Prostate Cancer piangna pan dal thei hi ci-in British Journal Of Urology International ah Australia Mipilte in na gen hi. Prostate Cancer a neisate tungah bel ki lamdanna omlo hi ci hi.\n9. Nupa omkhopna in taw satak leh zummawh satakte cidam sak in hatsak thei hi. (Sex Strengthens Pelvic Floor)\nNupa omkhopna hangin numei te’ taw satak leh zummawh satakte cidam sak aa Naubu kiatna, Zunbu kiatna leh Gilpi kiatna pan dal thei hi.\n10. Nupa omkhopna in ihmut nuam sak hi. (Sex Helps You Sleep Better)\nNupa omkhop ciangin Oxytocin hong khang ahih man in tua in ihmut suaksak hi. Ihmut cimsak thei ahih man in sikhang natna dal thei hi. Pumpi cidam sak hi.\nA tungah ih gensate in pumpi ading a hoihna te bekbek piangsak ahi ta zongin ki dophuai , a lauhuai tuamtuamte zong tampi om hi cih hong thei sak nuam ing.\nDr. Tin Shew\nItem Reviewed: Nupa omkhopna leh Cidamna (Nupi Papi te bek sim ding 18+) Description: Rating: 5 Reviewed By: Cinpu Zomi


url: =J.H. Cope leh Zolai ~ GS Pau :: ZOMI DAILY\nposted on 29 October 2015 at 7:57 am Lomkholna: Article, GSPau, Literature\nJ.H. Cope leh Zolai\n1. Zomite’ Lai Neih Masakna: Khangluite in “Zomite in nidang hun sawtpi lai pekin lai kinei ngei khin hi” ci-in gen uhhi. Tua lai pen savun tungah a kigelh hi a, Go Cin in tua savunlai nisa ah a pho leh ui-in na neksak hi. Tua a kipan Zomite in lai a kinei nawnlo hi ci-in gen uhhi.\n2. Lim Kisuai Lai Zatna: Zomite’ savunlai ui-in a neksak khit a kipan 1900 ciangdong Zomite lai neilo in na om uhhi. Suangpeek tung peuh leh singpeek tung peuhah lim suai-in, tua pen lai in na zangh uhhi. Mualsuang gelhna in na zangh phadeuh uhhi. Lai a kikhak uh ciangun suangbek tung, singbek tungah limsuai in tua tawh na kithuza uhhi.\n3. Pau Cin Hau’ Lai Zatna: Pu Pau Cin Hau in 1888-1902 sungteng pumpi damlo in a om sungin mangmu a, tua a mangmuhna sungah Pasian in laimal (1050) lak hi. Tua panin “Pau Cin Hau’ lai” cih hong piangkhia hi. Laithak mukhia ahih manin ama’ min “Laipianpa” na ci uhhi. Tua laimalte laidal tung leh suangpeek tungah gelhin, midangte hilhsawn ahih manin mitampi in na thei uh a, tawlkhat sung ding na kizangh hi. Sen laitawh kibangin a awsuah zui in laimal om hi a, mal 1050 pha-in, a bu in bu (6) na pha hi. Nidangin tua lai bek na kizangh a, Piantit pai hun lai bangin lai a kikhak uh teh Pau Cin Hau’ lai tawh na kikhak uhhi. J.H. Cope mahmah in zong 1930 kum in Matthew Lai Siangtho sung a mualtung thuhilhna teng Pau Cin Hau’ lai in na khen khia hi. Hih Pau Cin Hau’ lai zong a manthan loh nadingin kep huai mahmah hi.\n4. Kawllai Zatna: Sangmang A.E. Carson in Zogam ah na hong sep ciangin lai lo tawh maa kitelh zolo ding cih mukhol a hih manin Kawllai hilh dingin Karen Siate pawlkhat hong tonpih hi. Sia San Win in 1900 kumin Hakha khua ah Kawllai sang khat na hong hi. Sia Po Ku in 1902 kum in Tedim ah Kawllai sang khat mah na hong a, sangnaupang ding mi a kingah zawhloh teh 1904 kum in khawl kik hi. Sia Shwe Zan in zong 1904 kum in Khuasak khua ah Kawllai sang khat mah na hong hi. Kum khat a cin ciangin Sihzangte in zumlai en theita uh, cih thu ukpipa Pu Hau Cin Khup in a zak ciangin ama’ khua Tonzang ah zong Kawllai sang hon ding hong vaihawm a, Ukpipa Pu Hau Cin Khup’ sapna tawh Sia Po Ku in 1905 kumin Tonzang ah Kawllai sang khat na hong leuleu hi. A kipat tungin sangnaupang 40 pha a, kum bei kuan ciangin 70 bang na phato hi. Kawllai a hilh kawmin Pasian’ thu tawh zong na pantah kawm hi. Tua hang mahin tua hun lai-in Zomite sungah Kawllai thei tampi leh Khristian pawlkhat na om a, tua hun lai–a kigelh mualsuangte bang Kawllai vive tawh na kigelh ahihna tuni dongin kimu thei lai hi.\n5. Zolai Neihna: 1910 kumin J.H. Cope Tedim hong tung a, hong tun khit a sawt lo-in Roman Alphabet ABC panin Zolai hong bawlsak hi. J.H. Cope hong tun ciangin Zolai a kinei pan ahi hi. 1913 kumin”Tual Laisintawmna bu” cih laibu khat hong bawlsak a, tua pen Zolai a kigelhcilna na hipah hi. 1914 kum in “Tedim Labu” a masapen hng bawlsak a, ama’ sih 1938 kum dong 3 vei na bawl man hi. 1919 October kha in Zolai tawh laihawm masapen “Tedim Thukizakna Lai” hong hawmkhia a, J.H. Cope in editor sem hi. Tua laihawm sungah “Tedim mite laisim thei tampen ahih manin Tedim pau in kibawl hi”, ci in na gelh hi. Tua bangin biakna sungah Lia Siangtho leh labute simtheih nadingin ABC laimalte zanghin hong hilh ciangin theihnop kisa mahmah aa mite lawp thei mahmah uhhi. Tua lai-in “Zolai” kici nailo-in “Mang Tuallai” kici phot hi. Manglaimal pen i Tuallai hong suak a cihnopna ahi hi.\nJ. H. Cope in Yangon zumpi ah Zogam sunga sangte ah Zolai sintheih nading phalna a nget leh na ngah takpi hi. 1924 kum ciangin Tanbul (Primary) sang khempeuh ah Zolai tawh sin sak ding kithukim hi. 1925 kum panin Zolai sang (Vernacular School) kihong a, tan khat pan tanli dong kisin hi. 1919 kumin Laisimbu khatna kikhen a, 1920 kum teh bu nihna, leh 1928 kum ciangin bu thumna leh bu lina cih bangin kikhen toto hi. 1926 kum in sangte ah sin dingin Zolai tawh leitung thu leh Gamthu (Geography) hong bawlsak a, 1927 kum leh 1931 kum teh tua laibute mah hong puahphat sak kik hi.\nBiakna sunga zat dingin biakna laibu, Lai Siangtho bu, Labu cihte hong bawlsak banah sangah sin dingin Gamthu bu (Geography), Nate’ thubu (Science) leh Ganan (Arithmetic) leh Laisimbu tuamtuamte zong hong bawlsak lai hi. J.H. Cope in kumpi’ sawlna tawh Tedim, Falam, Hakha pau tawh a bawl laisimbu (35) pha , kumpi in zong “Kaisar I Hind” cih pahtawina pia hi. Zogam khanglam Mindat, Kanpetlet lamte’ ading a bawlsan laitak in hong sihsan hi.\nZanggam a teeng i Zomipih Asho Zomite in J.H. Cope in Zolai hong bawlsakna thu a zak uh ciangin Magwe Menzipa kiangah “Ko zong Roman alphabet ABC laimal mah ka zattheih nadingun hong vaihawm sak in,” ci in na ngen uhhi. tua ciangin Magwe Menzipa in, “Hih na sanggamte uh pen India leh Kawlgam kikal ah amau teng a lomteen uh ahih manin ahi ding mah hi. Ahi zongin no pen Zogam a teeng na u na naute uh tawh na kikawm nading uh haksa a, Kawlte’ lakah a teeng nahih manun Kawllai mah zangh zaw le uh cin hoih zaw ding hi,” ci-in na dawng kik ahih manin a lungkimlohna uh 1927 ‘Myammar Thaman’ sungah hong suak ngei hi.\n6. J.H. Cope in A Laigelhna ah Tedim Pau A Zatsena Thu: J.H.Cope Zogam hong tun ciangin Pu Pau Suan leh Pu Thuam Hang-te Khristian masa nahi uh ahih manin amau tawh na kithuah khawm pah a, Sihzang pau na sin pahin, a sawt lo-in na siampah hi. Zolai a gelh masakte zong Sihzang pau in na gelh hi. Laibu hong bawl taktak ding ciangin Tedim gam sunga pau nam tampi a omte sung pan bang pau zangh leng tangzai pen ding cihna lungngai kha hi. Tua ahih manin 1919 kum in”siahkaai hausa teng kaikhawm in Tedim khua paangpi nuai ah thu kikupna khat na bawl hi. Tua thu kikupna ah J.H. Cope in Hat Lian Bu (Jack The Giant Killer) kici Sihzang pau tawh a kigelh, laigelhloh dal 20 bang a pha ding laikhetna tawh a kikhen tangthu khat hong simkhia hi. Tua pen kuamah in tello ahih manin “Tua ahih leh bang pau –a bawl ding ihi hiam?’ ci-in a dot ciangin a kihel hausate khempeuh in “Tedim pau mahin kibawl leh kitheikim pen ding hi” ci-in thukimna hong nei uhhi.\nTua hun a kipan Cope topa in Tedim kampau tawh thukizakna hong suakkhia sak a, biakna laite leh laisimbu a bawl khempeuh zong Tedim kampau vive tawh hong bawl ahi hi.\n7. Zolai Neih Manin Hamphatnate: Zolai i neih manin hamphat ziate lungngai pha kik le’ng a masa penin sangmangpa J.H. Cope in Mikangte zat Roman Alphabet ABC panin Zolai hong bawlsak khak laizang pen ei nget leh ei kut zong hipeuhmah lo , mailam hun suapi a mukhol leh a geel khol Pasian mahmah in ei Zomite hong angvan ngiatna leh ei adingin a hoih penpen mah hong geelsak ahihna kimu thei hi. ABC laimalte i zat khak manin ei adingin laikhetna a tuam bawlkul nawn seselo hi. Mikangte ading a kibawl siktawlai, lainetna (Press) leh Computer cihte tawh Zolai deih bangin i khen ziahziah thei hi. Zolai zangh in e-mail tawh leimong dongah hun tomno sungin thu i kiza ziauziau thei lel hi. Zolai tawh zonet panin a kitawng nangwn ki-om ta hi. I Zolai pen leitung bup dongah kizangh thei hi. Tua ahih manin i Zolai neumuh kha peuhmah kei ni. Kawllai tawh hihte kizangh theilo ahih manin Kawlte bangin hong eng thei mahmah uhhi. Hih pen J.H Cope hangin i ngah hamphatna lianpi khat ahi hi. Sangmangpa J.H. Cope in tawm vei sung Pu Pau Cin Hau’ lai na zangh man a, a zenzen in na zanghsuak bang hileh ei adingin siktawlai, lainetna, computer, leh e-mail cihte a kimanna omlo ding a, kizangh theilo ding hi.\nA thu nihna ah ABC laimal i zatkhak manin Mikang lai leh Mikangpau tawh i kinai tuama, i maingap tuam pah hi. Mi namdangte sangin Mikang lai i kiva zaw deuhpah a, mikangpau zong siambaih zaw pahin mikang laa khawng zong saknuam i sa zawdeuh pah hi. Hun khat lai bangin Zomite Mikanglai siam ci-in hong kiciamteh ngei hi.\nA thu thumna ah Pasian in Zolai thupha hong piakzia zong a lamdangpi khat mah ahi hi. Tuhun ciangin Topa’ thupha tawh Zomi sungah laisiam tampi mah ki-omta aa, amaute in leitung bup a laibu hoih minthang tampite ei lai in hong letkhia uh ahih manin Mikanglai leh Kawllai a siam lo, Zolai bek a thei tampite in kiphattuam pih mahmah hi. Tua tham lo-in tuhun ciangin Zolai tawh a kisin Lai Siangtho sang khawng zong hong omta aa, hih zong Pasian’ thupha taktak ahi hi. Bang hang hiam cih leh Lai Siangtho sang a kah Zomi tampite in a thu kibuaipih lo in a Mikanglai vive kibuipih za hi. Pawlkhat bangin pum lotngah pong lel uh a, ahi zongin a thu tel khollo lel uhhi. Tu in Zolai tawh kisin ta ahih manin a thu lah tel in, zong kizangh thei pah lai hi. Hih zong J.H. Cope hangin i ngah hamphatna lianpi khat mah ahi hi.\nA thu lina ah Pasian’ nasepna ah lai lo tawh maa kitelh theilo a zong gahsuah zo taktak lo hi. Zolai i neih khak manin Zogam sungah Khristian khang tuam a, pawlpi zong thahat tuam hi. Zolai in i khamit hong honsak, hong pilsak, i khuamuhna hong tangzaisak, i upna hong khosak hi.\n8. I Zolai Kepsiam Ni: Topa Pasian in J.H Cope tungtawn in hong piak i Zolai i kepsiam mahmah ding kisam hi. Kepsiam ding i cih ciangin koihcing ding cihna hilo a, a manthanloh nadingin zanghzangh ding cihna ahi hi. Kum 2000 pawl a kipanin kumpi in Zogam sung sangte ah Zolai hong sinsak nawnlo mah ahih manin khangthakte in Zolai kithei nawnlo tamawk a, dahhuai mahmah hi. Zomi hi napi Zolai theilo cihbang pianglo hi. Zomi ihih nak leh Zolai i theihkul hi. I Theih nadingin i sin kul hi. Sangte ah lah kisin nawnlo tamawk ahih manin biakna lampan hanciamin Zolai sinna neihzelzel ding kisam theikha ding hi.\n(Tedim Cope 98 Celebration, Nov.1, 2008 ni-in Nitak kikkhopna sungah GSPau in a simkhiat laipi ahi hi.)\nPrevious: New Zealand ah Khuado Pawi nuamtak kibawl\nNext: Ka muhpak US Gamthu pawlkhat (32) ~ Awn Za Pau


url: =Finland or Pilna nak ~ Am Lian Pau :: ZOMI DAILY\nposted on 22 July 2010 at 8:44 am UTC+9:30 Lomkholna: Article, Education\nSumbawlna le khantohna lam kipawlna (OECD) makaihna tawh leitung gam tuamtuam pan kum 15 gual khangnote tungah thukanna (servey) khat bawl uh hi. A thu muhkhiatte in;\n– Leitungah Laithei atampen – Findland gam\n– Scienctist a siampen – Japan, S. Korea le Findland\n– Mathematics siampen – New Zeland le Findland\n– Laithei le laitheilo akikhai lo pen – Findland\n1. Sangsia Hoih Thukante muhkhiatna-ah Findland gam a, Sangnaupangte lai apil penna ahang khat ah sangsiate siahoih ahih hang hi. Findland gamah degree ngah sangnaupangte thu adot uh ciangin a tamzaw in sangsia semnuam ciat uh hi.\nFindland gamah sangsiate pen akhasum uh tam mahmah a, mipi in zong zahtak mahmah uh hi. Tua ahih manin mi khempeuh in ngah zolo uh a, a tawmpen degree 2 bang ngah kul hi. Findland gamah sangsiate in amau hoihsak bang le sangnaupangte tawh a kituak thei pen dingin suakta takin laihilh theihna ngah uh hi. Sangsia khat siamna pen a sangnaupangte in pilna bang ciang ngah hiam? cih tawh ki-en hi.\n2. Sang hoih A thu 2na ah Findland gamah sanghoih hi. Sang kah nading sangnaupangte sum beilo a, kumpi in huhna pia hi. Kum khat sungin sangnaupang khat adingin US$ 6000 bang zang uh hi. Tua ahih manin Findland gam sangnaupangte’n pilna hoihtakin sin thei uh hi.\nTan 10 zo sate’ 65% pen College le University kahsuak uh a, degree ngah khempeuh 50% in qualify ngahin sang zomsuak a, master dong kahsuak uh hi. University sangnaupang khempeuh phial kumpi in huhna pia a, laipilte bang kha khatin Euro 600 dong bang pia uh hi.\nFindland kumpi in sangkahna ah mizawng, mihau deidanna a omloh nangin hanciam uh hi. Mihaute bek sanghoih a kahzo cihbang aom loh nangin encik mahmah uh hi. Sang khempeuh hoih ding, sia khempeuh pil ding cih ngimna nei uh a, hanciam mahmah uh hi.\nEi gam ah e …………????\nAm Lian Pau\nTop Marks in Class, News Week, July, 2004\nPrevious: Zomi Video thak SIAN ANGLAI AH velna ~ Hau Za Cin\nNext: Zomi Khangthu (AD 1900 malam) leh (AD 1900-1980 kikal) ~ J. Thang Lian Pau\nSumbawm asuhsak khitciang Motorcycle tawh ataimang guta khat kitaihlum\nMom Lai Lungzuan – 3


url: =Dementia (Tek Natna) ~ Hau Za Cin :: ZOMI DAILY\nposted on 16 February 2016 at 10:25 am Lomkholna: Article, Hauzacin\nMihing te khansau deuhdeuh, pitek putek tam deuhdeuh, kep kul khoi kul tam deuhdeuh, athei aphawk nailo tampi om…\nDementia cih pen Latin pau (de = without = omlo; mens = mind = ngaihsutna, khuatheihna) pan hong pai hi a, “without mind” or “madness” or “ngaihsutna kician neih nawnlohna” ahi hi. Pitek putek te a ngaihsutna uh manlang nawnlo in thu khat peuh ciamteh thei nawnlo, mangngilh baih, phawk nawnlo, tua banga navakna omnawnlohna pen dementia kici hi. Anne laitak, “ka sikkeu e, ka kuang e… koi ah?”\nLeitung ah kum upa tam deuhdeuh, khangham tam deuhdeuh, khangno tawm deuhdeuh cih a kilatna hi. Nasem ding (work force) kiam deuhdeuh a, pitek putek vak ding tam deuhdeuh cih gam khangtote ah kilang deuhdeuh hi. Tua ahih manin gam khangto laitak leh gam khangto nailo te pan nasem ding thatang hat, khangno te sam uh a, na semsak uh hi.\nKumkhat in pitek putek dementia kepna dinga sum kizang pen USD 604 billion khawng hi a, tua pen leitungbup GDP 1% khawng tak himawk hi! Tua pen tuzawh kum 50 ciang a zah thum in khang ding hi cih Alzheimer’s Disease International, London in September 2010 in gen uh hi. “Dementia kepna dinga kizang sum khempeuh gam khat kepna dingin kizang hileh leitunga gam sumhau lak ah a 18-na hi ding hi,” ci uh hi. “Sumbawlna (business company) dinga kizang hileh leitunga sumbawlna meet pen hi dinga, Wal-Mart leh Exxon Mobil te sangin tam meetzaw ding hi. Tulaitak in tua zahta a khuasung leh gamsung a nawngkaisak thei dementia om hi cih a tamzaw gam kumpi leh gam makaite in theilo, phawklo uh hi,” ciin ADI Chairman Daisy Acosta in gen hi. Tu kum zalom 21 sungah cidamna lam leh khuasung vai ah nawngkaina a piangsak ding thu lianbel ahi hi.\nHih bang nawngkaina a piangsak lianpen in gam khangto (developed countries) te ah mihing nuntak kum kibehlap in khansau uh ahih manin dementia a ngah tam tektek hi. Alzheimer’s kici pen dementia natna lak pan a kitam ngah pen hi a, tua in khuaksung thuciamteh theihna siasak in, ngaihsutna kician neisaklo a, omdan gamtat dan kikepzawhlohna leh nisim nuntakna – annek, kisil, dailen, puansilh, lampai, cihte mangngilhna piangsak hi. Kikem baih leng dementia pen damkik thei a, ahi zongin Alzheimer damsak thei kimu nailo hi.\nTulaitak mihing 35 million in dementia natna ngah uh a, tuzawh kum sawmnih ciangin 66 million pha dinga, tuzawh kum sawmnga ciang 115 million pha ding hi. Tua a piantheihna ding pen tu laitaka khangnote upa ta ding uh a, gamzawngte tampi hong khangto in tua gama mite hong khansau lai ding hi. Gam khantohna a manlangna mun peuh ah dementia ngah tam a, mi zong khansau tek pah uh hi. “Tu laitaka dementia tamna gamte a khangto khinsa gam hi a, a khangto laitak gamte in hong behlap ding hi,” ciin Mr. Harry Johns, Chicago Alzheimer’s Association President in gen hi. Gamzawngte in dementia cina 14% bang neiin a kepna dingin sum 1% khawng bek puak uh a, adangte gamhaute in piaksak hi. Tua banga sum beina te pen a kem ding Nurses, doctors, nursing homes, hospitals, leh community support service cihte hi.\nTek Natna a ngah tam deuhdeuh napi kumpi in tua lamah sum tampi piak thuah mello ahih manin gamzawng te buai pha diak uh a, gam haute in a kainawi kawmkawm uh kul hi. Tua manin gamzawngte zong tua lamah sum behlap dingin deih uh a, ahi zongin kumpi lam pan bangmah pulakna om nai tuanlo hi. Dementia (Tek Natna) Policy kici a nei gam zong tam hetlo a, Britain, France leh Australia khawng bek hi a, USA nangawn in a tuamin policy nei nailo hi. Tua ahih manin Heart Diseases Funding leh Cancer Funding tawh a kikim sumlut a om theihna dingin kumpi in dementia policy ah sum a zah 15 leh a zah 30 a behlap kul hi. “Dementia kepna ding sum lah kicinglo, tangpi tangta theihna lah kicinglo, kuamah in thudon masak in neilo lai,” ciin Chief Medical Officer leh Scientific Officer Mr. Bill Thies in gen hi. “Pul natna bang a dementia (Tek Natna) i buaipih ding hun pen nausuak ding bangin gai keengkaang a, i kithawikholh mahmah kei leh nikhat i sup zong kisamkik theilo ding hi.”\nPutek kum 80 khat inka tau tungah tu, a kiangah naupang khat om:\n“Bawi, ka inn uh koilai a?”\n“Ka pu, hih i inn ahi veleh”\n“Na tupa, ka mintap na hi veleh, ka pa pen na tapa hi ei”\n“Na pa kua ahia?”\n…. he he he….\nPrevious: Tulaai Leitung Thuthang Tuamtuam Updates February 15, 2016\nNext: Malaysia Zomi Cup lungsim puakziading kuppihna


url: =Ci kiau se ~ Zomi Quavadis :: ZOMI DAILY\nCi kiau se ~ Zomi Quavadis\nposted on 9 September 2018 at 6:00 pm Lomkholna: News, ZomiQuavadis\nTedim paitohna ding thu khat hong om in Kawlpi pan bus neute khat saap to. Zingtunga ding khia pah.\nThungetna mual tun ciang mawtaw hong khawl in zun tha ciat, lutkik ciang mawtaw hawlpa in, “Guai thungen nuam ih om hia?” hong ciin, kuamah in dawng lo. Kidaai khipkhep! Kua mah lah pau se lo a ka om laitakun a kiukhat a piteek khat hong pau khia in, “Nau aw thungen nuam om lo hin ciai, na mawtaw dam hawl inla neek leh dawn akipan kampau gamtat lam hong kidawm mahmah peuh lecin nuam takin tung lel ni ei” ci kiau mawk! Nuih lah za, nui khia ngam tak lo a zumnuih piaupiou tek ungh.\nHiangzing ah an ne in, tawmvei ka khawl khit uh ciang ding khia leuleu! Hiangzingah zu dawn tangvalno nihte hong paupau uh, lasa zel, nui zel cih bangin hong om uh in a ihmu thei mel om lo.\nA nawl khata tu papi khat in, “Hey daai lel vevua, na tuanpihte uh hong khual ta peuh un” cia na tawng dan hi. Zukhampa inzong nem takin dawng pah, “Sia aw ko pen mizawngte hi ungh. Nisim neek tawm thalawh tawh a kivaak hi ungh. Tua pen ko nunzia hi. Sum muh sunsun nulehpate in innkuan a zat dingin hong laksak gai pahpah uh hi. Kha 2 sung dektak ka nitha uh pan sum tawmtawm ka khol sim teng uh tawh Tedim ah a zin hi ungh.\nMore: Tulai Zogam kumpisung thuthang tawh kisai vuanzi Pu Pau Lun genna\nMawtaw saap teng ka piak gaih khit uh ciangin a cianlai sunsun teng tawh Hiangzingah zu a dawn hi ungh. Khatvei sunsun hi. Nang hilecin zong ko sangin gennop hauzaw niteh, kam tam zaw lai niteh, na AW zong gin ngaihzaw himhim vaak!” cihsan kiau ziau mawk. A kuamatekin a theisiam hipah mai ungh! Zomi Quavadis\nPrevious: The Youth of this Generation\nNext: Vondeih Kep Ding – 156 (Dimno’ Pa)\nKawlpi khuapua lam ah apuakkham khat om, mi 1 si, 1 liam ~ ZD\nNa tate gamtat hoihlo te bangci puahphat ding nahiam? ~ Naalian Zomi\nZAM Thupuak :: 17 July 2016


url: =Tukumsung Yangon ah meikang 179 vei omkhin, Ks300 Million supna piang :: ZOMI DAILY\nposted on 26 October 2017 at 11:38 pm Lomkholna: Myanmar, News, Sawltak, Yangon\nMyanmar, Yangon Region bup sungah tukum January kha panin September khadong meikatna 179 veibang piangkhin cihi. Tua meikatna te hangin supna asum in akituat ciangin Ks300 Million Kyats bang phading hi ci’n Yangon Region Fire Services Department te’n genkhia uhhi.\nYangon Region sungah tua meikatna te atamzaw pen Electric Wiring khau panin meikang akipan tamzaw ci uhhi.\nYangon Region sungah meikang aom ciangin ahunlap in Phone tawh ki zasakpah himahleh Yangon khuasung ah mawtaw tamlua mahmah in, Traffic Jam tawh meiphelh mawtaw te awkcip ahih manin, meikatna aphual te ah ahunlap in kitung theilo hi ci’n Fire Services Department Official te’n Eleven News te tungahzong genkhia hi.\nYangon khuapi sungah mawtaw awkcip “Traffic Congestion” hiden ahih manin, meikang akizaksak cianginzong meiphelh mawtaw tepen khuasung pelhtheih bangbang in pelhkawikawi in kitai ahih manin, ziakaituam mahmah hi.\nKhuasung ah lampi a uk Traffic Police te’n meiphelh mawtaw “Fire Engines” te apaitheih nadingin lampi vaihawmsak himahleh Yangon khuapi sungah Fire Engines te ataingiat nadingin lamzik atuamin akikoih “Reserved Lane” kineilo ahih manin ahunlap in kitaithei tuanlo hi. Yangon khuapisung mahmah ah Traffic Systems hoihtak aomkeileh Fire Engine tepen meiphelh dingin meikatna phualte ah tungtheiloding cih himawk hi.\nYangon Region Fire Services Department te’n khuasung meikat aom khakleh ci’n etcikna Monitor nei uhhi. Khuapisung aom innsang mahmah High-rise Building mun 6 ah CCTV kithuah in, tuate tungtawn in Live Footage ki enthei a, khuasung ah patau meikang aomhiam cih ki Monitor den hi ci’n thunei te’n genkhia hi.\nSunlam nitan laitak “Daytime” hunin khuasung ah meikhu aomhiam cih ki encikden a, zanlam nitumkhit ciangin meikuang aomhiam cih ki encikden hi ci’n Fire Services Department te’n genkhia hi.\nRelated: Yangon aom Kandawgyi Palace Hotel meikanggawp\nYangon Region sung meikatna hangin supna asumin akituatpen September khadongbek hiphot a, nungdiak in akanggawp ahi Kandawgyi Palace Hotel kihel nailo hi. Kandawgyi Palace Hotel meikatna hanginzong supna tammahmah khading hi. Sawltak #zomidaily\nPrevious: Myanmar gammi khatin numeikhat anawi meksak ahih manin thong kha 9 kiading\nNext: A Etteh Huai Christian Innkuan ~ Pau Do Lian\n“Jesuh Kicing” Live Worship ah sapna\nNa khat na kisam lai hi\nUS lasiam minthang Beyonce in tapeng nei


url: =LAOS | February 26 ~ MUC\nLAOS | February 26\nUpna hangin bawlsiatna thuak\nKina in nawhsa takin Seventh-day Adventist innah vatai hi. Amah pen kum 14 pha pan hi. A nu le pate in khau tawh hensawm ahih manun amah le ama thu-in suakta thei-in pastor pa innah a vatai ahi hi. A nu le pate in satin vua uh a, a u nu in zong bawlsia-gawp hi.\nKina in bang mawhna bawl hiam? Bangmah siatna baw lo napi-in a innkuanpihte in Kina bawlsia uh hi. Kin in SDA pawlpi-ah tui kiphum ding khensat ahih manin a innkuanpihte in SDA a suah ding deih lo uh ahih manin tua bawlsia uh hi. Kina in SDA pawlpi ah tui kiphum hi. A kituiphum a kipan a innkuanpihte in bawlsia uh hi. Nidangin itna tawh kidim a innkuanpihte in tu-in a galte hong suak mawk uh hi. SDA upna nusia a pu a pate biakna zui dingin a nu le pate in genpih den uh hi. Ahi zongin Kina in bawlsiatna thuak taleh a upna nusiat ding ngaihsun thei lo hi. A lawm le gualte in zong nidang hunte bangin kithuahpih dingin a deih nawn kei uh hi. Ahi zongin thu-um mi tawmno khat om a, tuate tawh kikhawl thei hi.\nHih thu-um mite in lokho, huan bawl nasep le a om bangbang nasemte ahi uh hi. Kina in amaute tawh kikhawl thei ahih manin nuamsa hi. Jesuh in ompih ahih manin Kina in hamsatna tuamtuamte a do zo thei hi. Kha Siangtho in ompih ahih manin Kina in bawlsiatnate a naang zo hi. Kina in Jesuh adingin a nuntakna a kipia hi. Bang bang hamsat gentheihnate thuak hi mah leh a upna nusiat ding a ngaihsun thei kei hi. A nu le pa, a innkuanpihte bawlsiatna thuakin bang tan vei hih bawlsiatna thuak zo ding hiam? Koi mun panin huhna ngah thei ding a, kua beel ding ahi hiam?\nKina in pai nading, beel ding bangmahnei lo hi. Inn a ciah ding pen lau mahmah hi. A sanggam dangte innah zong hawh ngam nawnlo hi. Bang hang hiam cihleh a sanggamte in zong a upna nusia-a dawibiakna zuikik ding hanthawn den uh hi. Hausa upate kiangah zong pai ngam tuan lo hi. Bang hang hiam cihleh tua bangin pai hi mah leh zong hausa pa pen a sanggamte khat uh hi-in na nu le pa thu mang in, ci ding uh ahih manin koi mah pai ngam lo hi.\nNu le pa thu man ding hi mah hi. Lai Siangtho in zong nu le pa thu man ding hong hilh hi. Ephesians 6:1 sungah “ tate aw, na nu le na pa thu na mang un. Tua in Topa mai-ah a thuman ahi hi. Ahi zongin bangci ciang nu le pa thu mang thei ding i hiam?\nA pumpi tungah liamna tampi dim hi. Kina in Pastor pa innah tai-in a hamsatnateng va pulaak hi. Ahi zongin sawt thei tuan lo hi. A nu le pa ten a zonma-in a sanggamte kiang khatah pai dingin a gen hi. Ni nga khit ciangin a nu le pate in mu zo nai lo uh hi. A innah ciahkik ngam nai lo hi. Bang hang hiam cihleh a nu le pate in bawlsia lua hi. A pa in thau tawh kap a, Kina in laulua ahih manin a awtgawp ciangin thautang a lu tungah pai suak hi.\nBangbangin bawlsiatna a thuak hangin Kina in a upna nusiat ding ngaihsun lo hi.\nBawlsiatnate naang zo-in upna sungah a kip semsem nadingin Kina ading thungetsak ni. Vantungmite in na kemin lauhuaina panin na dal ding uh hi. Kina nu le pa adingin zong thungetna ah phawk ni.\nKina nu le pa lungsim neemin Pasian thuman sangthei-in a up theih nadingin zong thungetna kisam hi. Pawlpite adingin zong thungetsak ni. Cimawh bawlsiatna thuak a pawlpi mi khat uh a huh zawh nadingin thungetna kisam hi.\nTu quarter Sabbath School 13na sumpi in Laos gam a om Kina khua-ah sanginn khat kiphuan ding ahih manin tua munah kipuak ding hi. Naupang khangno tampi in Pasian thuman amuh theihna mun khat hong suak dingin lametna kinei hi.


url: =Cikha ah meikang huhna ding :: ZOMI DAILY\nCikha ah meikang huhna ding\nposted on 19 January 2016 at 8:10 pm Lomkholna: News, Zomi\nIt le ngaihteng,\nTu laitak Cikha ah innkat na ihzakciang in ih lungsim hong nehno sak a ih dah mahmah hi. Hong nusia Bo Pau le a tapa Khai hang inzong ihdah mahmah ciat hi. Inn le lo vut le vai suak bek hilo uh a, inn lutang Bo Lian Pau le a tapa zong a innmah tawh hong nusia sawnsawn ahihman un ih dahpih hi. Bo Pau zong a tapa honkhia ding a hanciam hi a, a nih un hong suakta lo cihzong khasiat huai mahmah kizasawnsawn hi.\nMun tuamtuam pan in huhnop na a pianuam pawl khat ii dotna tawh kizui in GZA makai pi Dr. Enno in, hih thupen innkang bek hilo, luang le ban pata tuahsiat na hi a, thudang tawhzong tehpih ngamloh ding thu ahihman in siatvat na le huhna a pianuam ten GZA tungtawn in vaihawm ding hong gen hi.\nTu ni a kipan March 31 dong ihngah zahzah pen Pu. Pau Lun Min Thang (MP) tawh vaihawm khawm in a nungta lai te kiang ah va puakding hi ung cih hong zasak ing.\nA dah a kap te Topa Pasian in hong hehnem hen.\nNo te tawh a dahkhawm,\nGo Cin Zam\n4/Tazana (n) 002947\nTulaitak Kawlgam vaigam Zomite lipael khawmin, “Zolai Joint Seminar” AMC, Kalaymyo ah thupitakin a kineih laitak ahi hi.\nHih bang thu a kizak ciangin Dr.Thuam in a damlaite’ aa ding\nthungetsak ni, ci-in Seminar pai teng in beina tak tawh thungetna hunkhat kila hi. Dr.Thuam’ genna ah, amau pen a tavuan uh taeh Cikha a piat dingun lawp het lo hi ta leh huatak ah muamsa, lawhcing uh ahih manun a omsuak tadih ahi uh, cih zong gen hi.\nMisipa, Pa Pau pen Revd Sailas Lang Khan Mung’ gendan hi leh Captain pension ci ahih manin Bo, cih ciangbek hi niangnuang lo ding a, Bogyi, a hi ding hi. Bo panin Bogyi ngah nading ol tuak tuan lo hi, cih i kammal zat dan leh vaang kipiak siam dan i gen thuah nuamlai hi. Dah-le-kapte Topa’n hong na hehnepsak ta hen.\nPrevious: Pu Zokhai Thugen hoih ka sak te ~ Pu Zokhai\nNext: ZCLS Joint Seminar zaksakna\nInterview with Pu Zokhai (ZAM Founder)\nACA pan hopihna ~ T. Sawm Lian\nThuthak tomkim ~ The Tedim Post (11 Sep)\nZukhamsa in mawtawhawl khatin mi taihkha in taisanziau, ataihkhak pen azi leh atapa nahi sawnsawn


url: =Leitungbup Zomite sungah kidop/ kikep ziading pulak nopna :: ZOMI DAILY\nposted on 18 July 2020 at 6:55 pm Lomkholna: News, Zomi\nCOVID-19 pulnatna pen Zomite sung ah natna ngah (positive)hong kizel san keei mawk ahih manin ih kalsuan ziate kipuah phat theih nading thupulak na kong neinuam uh hi.\nGam khatlekhat hong uk kumpite hong kep hong vanzia kibanglo hi. Kawlgam ah bel natna ngah ahih nakle kuamah tawh kimusaklo in kituam keppah in kuamah zong lawhbeh nawnlo pah hi.\nGam 2 na le gam 3 na tung Zomite adiak in amau gam khantohna le ki ukna suahtakna zui in natna ngah mite amau le amau kikep ding in kumpi gelna ahi hi.\nAhih hang in tua suahtakna pen Zomiten zang thei nailo/ zang siam nailo ciding ihiam natna ngah (positive) himah leng khangno tha hatlai pawlin bangmah lello in dam kisa lel ahih manin mipi kikhopna munte, mipi omna munte ah kihel in gamtang lel uh hi.\nTua munte panin ama natna kilawh kawikawi in hong kizel gawpmang hi. Natna gil neisa, uham khinsa te in hih natna hong ngah beh ngeingai mang ahih manin amau hong thuak zolo in hanmual hong liapsan mawk uh hi.\nZomite a ki uap aki angvan tantan minam ihih sam hang khuahun zui le damna zatui ding kimuzo nailo hih COVID-19 natna hong lang sungin ih ngeina pawlkhat ih laih theih ding kisam mahmah ding hi.\nDahna munte ah ki phakloh phamawh (galna sumpiak) cihdan ahih le zong pumpi kidalna kimtawh phapak cih ahi zong, tuhun khantoh na zui in online pan a galna piaktheih ding cihte omta ahih manin tuate ih zatsiam mahmah ding kisam ta hi.\nKi it lohna cih lamin ngaihsun lo in, Zomite minam tawm mahmah ihih kawmkal ah ih pilvang zawh lohna, ih tei zawhlohna hang in hunlo phatlo pi in i minam tampi ih sup lawhding kiphal nailo hihang.\nTua ahih manin Zomi ulenau nulepa hih laisim kha a kuama peuh in Zomite cidam khansau in minam lian, minam picing ihih theih nading in eilehei kikep siamin Zomite tung itna deihsakna lakkhia zaw photni ci in itna lianpi tawh hih lai kong khahkhia uh hi. Zomi COVID-19 Response Committee July 18, 2020\nPrevious: Kipumkhat nading thungaihsutna pan\nNext: Thuthak tomkim ~ The Tedim Post (20 July)